“ҚИШДА КИШМИШ ПИШМАСМИШ...”\nТаълим 22.11.2018 481\nҚарши туманидаги мактабларидан бирида кўрганим мана бу манзара кўз ўнгимдан кетмай қолди. Директорни излаб, бир синфхона ёнидан ўтаётгандим, қулоғимга бир овоз чалинди. Секин қарадим. Эгнидаги қалин пальточаси, бошида телпаги билан доска ёнида ёмғирда қолган қушчадай қунишибгина турган бола совқотган қўлчаларига “куҳ-куҳ”лаганича “тез айтиш” айтаяпти:\n- Қишда кишмиш пишмасмиш,\nПишса кишмиш – қишмасмиш...\nҲа, “қишда кишмиш пишмаслиги”ни ёш болаям яхши билади. Аслида қишга тайёргарлик борасида таълим муассасаларида 1 сентябрдан ҳаммаси бадастир бўлиши керак эди. Хўш, қиш эшик қоқиб қолган айни кунларда вилоятдаги умумтаълим мактабларида бу борадаги аҳвол қандай?\nОсон эмас бу “мавсум ичра”...\nВилоят халқ таълими бошқармасидан олинган маълумотларга кўра, вилоятдаги 1114 та умумтаълим мактабида мавсумга Президентимизнинг 2018 йил 12 июлдаги “Республика иқтисодиёти тармоқлари ва ижтимоий соҳаларини 2018-2019 йиллар куз-қиш даврида барқарор ишлашга комплекс тайёрлашни таъминлаш чора-тадбирлари тўғрисида”ги қарори асосида тайёргарлик кўрилган. Шу асосда 128 мактабда жорий таъмирлаш ишлари олиб борилиб, 4 минг 429 квадрат метр ойна алмаштирилган, 1 минг 940 квадрат метр том қисми таъмирланиб, 107 та иссиқлик тизими тузатилган.\n– Марказлашган ҳолда иситиш имкони йўқ, табиий газ мавжуд бўлмаган мактабларга кўмир ва брикет етказиб берилди, – дейди бошқарма масъул ходими Шерзод Расулов. – Жорий йилда куз-қиш мавсуми учун 5 минг 144 тонна кўмир, 12 минг 294 тонна брикет олиниши кўзда тутилган. Бироқ ҳудудда брикет ишлаб чиқарувчи корхоналарнинг ишлаб чиқариш қуввати пастлиги, “Темирйўлёнилғитаъмин” бошқармасининг жойлардаги кўмир омбор (станция)ларидаги кўмир сифати талабга жавоб бермаслиги ва етарли миқдорда етказиб берилмаётгани сабабли таълим муассасаларига брикет ёқилғисини жамғариш ишлари сал кечикди.\nВилоят халқ таълими бошқармасидан олинган маълумотга кўра, бугун вилоятимиз мактабларининг 112 таси табиий газ билан, 996 таси кўмир ёқилғисида ва 3 тасигина марказлашган ҳолда иситилади. Таълим муассасаларида жами 5601 дона иситиш қозонлари мавжуд бўлса, уларнинг 498 таси таъмирталаб, 567 таси эса қўлбола қозонлардан иборат экани мавсумни ўтказиш осон кечмаслигини кўрсатиб турибди.\n“Кукун” эмиш, “прогресс”ни ўрганинг, ака...”\nМавсумга тайёргарлик бўйича дастлабки кузатувимиз Нишон туманида бўлди. 624 ўқувчига мўлжалланган 13-мактабда бугун икки сменада 1021 нафар ўғил-қиз таълим олмоқда. Бу ердагилар “ўз кунларини ўзлари кўриш”га кўникиб кетишган чамаси...\n– Мавсумга пухта тайёргарлик кўрганмиз, – дея ўз тажрибалари билан ўртоқлашди мактаб директори Шоҳиста Амирқулова. – Режадаги кўмирни олдик. Етмаганига ҳам чорасини кўриб қўйганмиз. Ўтган йилги кўмир қолдиқларини хас-хашак билан аралаштирилиб, кейин ғишт қолипларига қуйилди, қўлбола брикет деса ҳам бўлади. Камига ўтин ҳам жамғарилди. Мавсумни кўнгилдагидек ўтказишда бирор муаммо бўлмайди.\nДемак, “Темир хотин” фильмидаги Қўчқорвой айтганидек: “ҳар ҳолда “прогресс” бор. Илгари таппининг ўзини ёқардик, энди соляркага ботириб ёқаяпмиз”...\nҚарши туманидаги 34-мактабда минг ўқувчи икки сменада таҳсил олаяпти. Жорий мавсумда 31 тонна кўмир-брикет олиш режалаштирилган. 10 тонна кўмир келган. Кечикиброқ бўлса-да, брикет ҳам олинди. Аммо...\n– Кўмир деганлари ҳам қуруқ кукундан иборат, – дейди мактаб хўжалик ишлари мудири Умар Маматқулов.\nТағин бу “баҳона”ни эшитган мутасаддилар “завхоз” акамизни Нишондаги “прогресс”ни ўрганишга юборишмасайди...\nҚозонлар мослашгунича болалар мослашишсинми?\nFузор тумани “Зарбдор” қишлоқ фуқаролар йиғинидаги 44-мактаб қўлбола печь ёрдамида иситилар экан. Иккинчи қават даҳлизида ҳамда 7-“А”синф хонасидаги чаккадан ҳосил бўлган ҳалқоблар томда ҳам талайгина муаммолар борлигидан дарак бериб турибди.\n– Ўн беш кундан бери “свет” йўқ, - дейди мактаб директори Зулайҳо Муҳиддинова. – Трансформатор эскирган экан. Уни янгилаш керак. Бу бўйича туман электр тармоқлари корхонасига мурожаат қилдик. Аммо ҳали тузатишгани йўқ...\nМиришкор тумани Жейнов қишлоғидаги 19-мактабдаги аҳвол ҳар қандай одамни сескантиради. 834 ўринга мўлжалланган ушбу муассасада бугун 455 ўғил-қиз таълим олмоқда. Айни кунда ушбу мактабда “Обод қишлоқ” дастури бўйича ишлар давом этмоқда.\n– Мактабни таъмирлаш учун маҳаллий бюджетдан 2 миллиард 284 миллион сўм маблағ ажратилган, – дейди “Насаф махсус ихтисослаштирилган капитал қурилиш” хусусий корхонаси раҳбари Абдулла Хидиров. – Белгиланган маблағ вақтида молиялаштирилмагани сабабли таъмирлаш ишларини ўз ҳисобимиздан бошладик ва 300 миллион сўм сарфладик. Маблағ етишмагач, ишлар анча вақт тўхтаб қолди. Ҳисоб рақамимизга аванс тушгач, таъмирлаш ишлари яна давом эттирилди. 15 январгача барча ишларни тугатишимиз керак. Бироқ улгуриш қийин...\nУнгача-чи?! Ўқув биноларининг дераза ромлари эскирган, мавжуд 3 та қозон билан ҳайҳотдай жойни кўнгилдагидек иситиш душвор... таъмирлашнинг қишга тўғри келгани вазиятни баттар мураккаблаштирмоқда...\nҚамаши туманидаги 89 та мактабнинг бари кўмир ёрдамида иситилади. Тумандаги Ойнакўл маҳалласида жойлашган 18-мактабда бошланғич синф ўқувчилари ўқиётган синфхоналарда ўрнатилган печь, қувурлари чириб кетган, баъзилари қўпорилиб тушган, электр розеткалари очилиб ётибди... Бу ерда қишга тайёргарлик ишларини фақат кўмир ғамлаш деб билишади чамаси.\nБундай манзарани тумандаги 2-мактабда ҳам учратиш мумкин. Қўпорилган дераза ромлари, даҳлизларда ёмғирдан қолган сариқ “из” дилни хира қилмай қўймайди. Мактабга бундан нақ 18 йил илгари газга мослаштирилган қозон ўрнатилган, бироқ ушбу ҳудудга табиий газ етиб келмаган. Ўтган вақт давомида булар ҳам эскириб қолган. Мактаб директори Сайдулла Товқараев бу иситиш мосламаларининг 5 тасини кўмирга мослаштирмоқчи. Эрта-индин таъмирлаш ишлари якунланади.\nТопган вақтларини қаранг. Афтидан, қозонлар мослаштирилгунича болажонлар ҳам қаҳратонга мослашиб туришларига тўғри келади...\nБрикет баҳоргача қурийдими?\nВилоятимиздаги кўпгина мактабларга ҳали кўмир ёқилғиси тўлиқ етиб бормагани ҳақида айтдик. Бироқ иситиш мавсуми бошлангунича Чироқчи туманидаги аксарият таълим муассасаларига кўмир ёки брикетнинг умуман етказилмагани аянчли.\nМасъулларнинг таъкидлашича, брикет ишлаб чиқарилаяпти, аммо ҳаво салқин бўлгани учун қуримаяпти. Шунинг учун тайёр бўлган маҳсулот бир кун Яккабоғ, бир кун Чироқчига тарқатилмоқда. Бундай муаммо Китоб ва Шаҳрисабз туманларида ҳам бор.\n– Ҳаво салқин бўлгани учун ишлаб чиқарилган брикет тезда қуримаяпти, – дейди “Қарши бирлашган ёнилғи омбор хўжалиги” Шаҳрисабз туман кўмир омбори масъули Акром Бозоров. – Иссиқ бўлиб турса, 3-4 кунда тайёр бўлади. Бунинг устига ташишда техника етишмовчилиги ҳам кузатилаяпти.\nМасъулнинг гапи бўйича кунига 20-25 тонна шундай маҳсулот ишлаб чиқарилмоқда. Белгиланган режага кўра, 15 ноябрдан муассасалар иситила бошланди. Шу ерда масаланинг ўйлаб кўрадиган жиҳати бор. Энди иссиқ кунлар кам бўлишини эътиборга оладиган бўлсак, ҳудуддаги мактабларни брикет билан тўлиқ таъминлашни баҳоргача ҳам амалга ошириш қийин-ов...\nҚуруқ гап печкага ўтин бўлмайди\nБир нарса аниқ. Ваъдалару қуруқ гап печкага ўтинликка ҳам ярамайди. Уларнинг тафтида исиниб бўлмайди. “Ҳечдан кўра кеч” бўлса-да, сабоқхоналаримизга илиқлик олиб кириш чораларини кўриш зарур.\n...Директор билан гаплашиб олгач, юқорида айтганим синфхона ёнидан қайтиб ўтдим. Ўқувчилардан бири энди ёд олган масалини айтаётган эди:\nНиначи шўх куйлаб чалди соз,\nУлгурмади, қолди кўп юмуш...


Сайёр қабулда “Бешқавоқ” ва “Ордай” маҳалласидаги ичимлик суви билан боғлиқ муаммолар ҳал этилди | O'zLiDeP\nСайёр қабулда “Бешқавоқ” ва “Ордай” маҳалласидаги ичимлик суви билан боғлиқ муаммолар ҳал этилди\nХўжаобод туманидаги Ордай қишлоғида яшовчи уй бекаларининг спортга бўлган қизиқиши жуда баланд. Бироқ ҳудудда уларнинг спорт билан шуғулланиши учун қулай шароитлар яратилмаган. Уларнинг истакларига тадбиркор Маҳмуджон Иминжонов қанот берди.\nИшбилармоннинг Хўжаобод тумани Ордай маҳалласидаги 6-умумтаълим мактабида O‘zLiDeP томонидан ташкил қилинган сайёр кабулда айни масала ечими юзасидан қилган мурожаати ижобий ечим топди. Мутасаддилар тадбиркорга белгиланган бинони спорт жиҳозлари билан таъминлашда амалий ёрдам беришга ваъда берди. Мурожаат ечими назоратини халқ депутатлари Хўжаобод туман Кенгаши депутати Шуҳратбек Алматов зиммасига олди.\n–Баҳрин маҳалласи ҳудудидаги бўш турган бинодан самарали фойдаланиш мақсадида хусусий шифохона қурмоқчи эдим, – дейди сайёр қабул қатнашчиси тадбиркор Отабек Хўжаков. – Аммо имтиёзли кредит олишда оворагарчиликлар ортидан тўсиқларга дуч келиб чарчадим. Бугунги сайёр қабулда ушбу муаммоимни O‘zLiDeP Хўжаобод туман Кенгаши раиси, халқ депутатлари Хўжаобод туман Кенгаши депутати Умиджон Рустамов депутатлик сўрови орқали ҳал қилишга ваъда берди.\nСайёр қабул давомида Бешқавоқ ва Ордай маҳаллалари ҳудудларидаги ичимлик суви танқислиги муаммоси ҳам туман “Сув оқава” ДУК раҳбари Қобилжон Дадажонов томонидан шу жойнинг ўзида ҳал этилди.\nИзбоскан туманида ўтказилган учрашув ҳам қизғин савол-жавоблар, мунозараларга бой тарзда кўтаринки рухда ўтди.\n–Кам таъминланган оилалар учун ажратилаётган арзон уй-жойларнинг бошланғич тўловини тўлаш, очиғи, кўпчиликка қийинчилик туғдирмоқда, – дейди Избоскан туман ҳокимлиги иқтисодиёт бўлими бош мутахассиси Ҳусанбой Мирзақамбаров. – Тан олишимиз керак, кам таъминланган тушунчаси ўз номи билан моддий таъминоти оғир дегани, улар учун “аталаётган” уйларнинг бошланғич тўловида енгиллик яратилиши зарур.\nСайёр қабулда 20 га яқин мурожаатлар кўриб чиқилиб, уларнинг салмоқли қисми белгиланган тартибда ҳал этилди. Қолганларининг ижроси қатъий назоратга олинди.


ДЎСТЛАР ДАВРАСИДА БЎЛГИМ КЕЛАДИ\nРукн 29 September 2017 10:41 185\nФарғоналик Хайрулло Эргашев Қораёзбобо маҳалла фуқаролар йиғинида истиқомат қилади. У бахтсиз воқеа туфайли ногирон бўлиб қолган эди. Алпқомат йигитни дард енгди, ёрдамга муҳтож бўлиб қолди...\nO‘zLiDeP Ўзбекистон туман Кенгаши депутати Авазбек Пайғамов бу ҳақда эшитгандаёқ, ёрдам бериш мақсадида унинг ҳузурига ошиқди, гарчи бу ҳудуддан депутат этиб сайланмаган бўлса-да.\n– Бир неча йиллардан буён тўшакка михланиб қолганман, – дейди Хайрулло Авазбекнинг келганидан суюниб. – Маҳаллам кўчаларини соғиндим, маза қилиб юргим келади. Йигит киши уйда қолиб кетмасин экан...\nБир пиёла чойдан сўнг ташаббускор депутатимиз Хайруллога ўз ҳисобидан ногиронлар аравачаси ҳадя этди.\n– Халқ сизни бежизга сайламаган экан, кўзида ёш қалқди йигитнинг, – мана энди дўстларим билан гурунглашгани, дардлашгани гузарларга бораман. – Бу беғараз эътибор менга катта куч берди. Эндиликда ҳунармандчилик сир-асрорларини пухта ўрганиб, соҳа ривожига ҳисса қўшсам дейман.\nO‘zLiDeP Ўзбекистон туман


Сурияга қочган ўғил ҳақидаги спектакль Ўшдаги саҳнада қўйилди\n21 январ 2018, Тошкент вақти: 23:22\nҚирғизистоннинг Ўш шаҳрида Бобур номидаги ўзбек академик драма театри саҳнага олиб чиққан янги спектакль «Она юраги» деб номланган. Унда диний оқимлар даъватига учиб, Сурияга йўл олган йигит тақдири, унинг хонадони фожиаси ҳақида сўз боради.\nКуни кеча, премьера олдидан, асар мутахассислар эътиборига ҳавола қилинди ва ижобий баҳоларга сазовор бўлди.\nРасмийлар ҳозиргача камида 500 фуқаро Сурияда ҳар хил гуруҳлар сафларида эканини айтмоқда. Ақидапараст ота-оналар ўзлари билан юз нафар ёш болаларни олиб кетгани ҳақида хабарлар бор.\n“Спектакль тошкентлик драматург Маҳмуджон Комилжонов асари асосида қўйилди. Қаламкаш долзарб мавзуни кўтарган. Турмуш қурганига икки ойгина бўлган ёш йигит қайлиғини, онасини, укаларини ташлаб, қай бир кимсаларнинг сўзларига учиб, "жиҳод", дея Сурияга кетади. Бу ёқда чорасиз она адои-тамом бўлади”, - дея ҳикоя қилади Бобур номидаги Ўш ўзбек академик драма театрининг директори Набижон Мамажонов.\nАсарни саҳналаштиришда Ички ишлар вазирлигининг ҳудудий бошқармаси раҳбарлари консультантлик қилган.\n"Ният-хоҳишимиз – иложи борича кўпроқ одам, айниқса ёшлар, спектаклимизни кўрса ва хулоса чиқарса", - дейди театр директори.\nҚирғиз матбуотига кўра, турли йўллар билан Сурияга кетаётган фуқаролар сафи кейинги ойларда бироз озайган бўлсада, ҳали ҳам ташвишли оқим тўхтамаган.\nМаҳаллий жамоалар ким қандай яшаётгани, ким қаерга кетаётганидан воқиф. Айни пайтда хавотирли кўринишга қарши кураш билан асосан ҳуқуқ-тартибот тизимлари машғул. Жамият одатда нотинч хонадонларнинг саргузаштларини муҳокама қилиш билан чекланади. Омманинг жиддий муносабати, қатъий ҳаракатлари сезилмайди.\nТеатрнинг директори Набижон Мамажонов фикрича, бу ҳол, яъни жамият лоқайдлиги, бепарволиги катта муаммо.\n"Дин арбоблари тушунтириш ишларида фаол бўлишса эди. Аслида жиҳод нима, танимаган-билмаган бир бегуноҳ одамга, биродарга қурол ўқталиш мақбулми, бу мусулмоннинг ишими, бу йўл қаёққа олиб боради – яхшилаб тушунтирилса эди. Бу муҳим саволлар. Афсуски, саводли одамлар суст", - дейди суҳбатдош.\nСпектаклда бош ролни Қирғизистон халқ артисти Ойтожи Шабдонова ижро этмоқда. Актёр она кечинмаларини чуқур ҳис қилади.\n"Она икки ўтнинг ўртасида – у фарзанддан кеча олмайди, лекин жигарбанди қилаётган иш дилини тилка-пора қилади, юрагини ёндиради, вужудини қақшатади", - дейди халқ артисти.\nФарзанд тарбиясида ҳаммамиз – ота-она, қариндош-уруғ, маҳалла-кўй – ҳушёр бўлишимиз лозим, ғафлатда қолмайлик, дея хулоса қилади Ойтожи Шабдонова.


ОБ-ҲАВО МАЪЛУМОТИ: Бугун юртимизда қандай об-ҳаво кузатилади? | BETAKROR BUXORO!\nОБ-ҲАВО МАЪЛУМОТИ: Бугун юртимизда қандай об-ҳаво кузатилади?\nPosted by:Администратор onAprel 10, 2019\nРеспублика Гидрометеорология марказининг хабар беришича, 10 апрель куни Тошкентда ҳаво ўзгариб туради, ёмғир ёғиб, момақалдироқ бўлиши мумкин. Ғарбдан секундига 5-10 метр тезликда эсаётган шамол секундига 12-17 метргача кучайиши мумкин. Кечаси 10-12, кундузи 17-19 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, айрим жойларда ёмғир ёғиб, момақалдироқ бўлиши мумкин. Ғарбдан секундига 7-12 метр тезликда шамол эсади. Баъзи жойларда шамолнинг тезлиги секундига 15-20 метргача кучайиши мумкин. Кечаси 10-15, кундузи 17-22 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 10-15, кундузи 20-25 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, айрим жойларда ёмғир ёғади. Ғарбдан секундига 7-12 метр тезликда шамол эсади. Баъзи жойларда шамолнинг тезлиги секундига 15-20 метргача кучайиши мумкин. Кечаси 10-15, кундузи 18-23 даража илиқ бўлади.\nРеспубликамизнинг тоғли ҳудудларида ҳаво ўзгариб туради, вақти-вақти билан ёмғир ёғиб, момақалдироқ бўлиши мумкин. Қор кўчиши хавфи бор. Ғарбдан секундига 7-12 метр тезликда шамол эсади. Баъзи жойларда шамолнинг тезлиги секундига 15-20 метргача кучайиши мумкин. Кечаси 5-10, кундузи 10-15 даража илиқ бўлади.


Янги таҳрирдаги «Норматив-ҳуқуқий ҳужжатлар тўғрисида»ги Қонун қабул қилинди | NORMA.UZ\nНҲҲ билан тасдиқланадиган ҳужжатлар рўйхати кенгайтирилди. Энди булар жумласига регламентлар, стратегиялар, концепциялар, доктриналар, дастурлар («йўл хариталари») ва бошқа ҳужжатлар ҳам киритилди.\nНҲҲ лойиҳалари Адлия вазирлиги ва унинг ҳудудий бўлинмалари томонидан ҳуқуқий экспертизадан ўтказилиши тўғрисидаги модда киритилди. Адлия вазирлиги томонидан ҳуқуқий экспертизадан ўтказиш муддатлари белгиланди.\nҲужжат Қонун ҳужжатлари маълумотлари миллий базасида эълон қилинган ва 20.04.2021 йилдан кучга кирди.


Халқимизга хос бетакрор хислатлар борки, баъзида кузатиб фахрланасан, киши. Миллатимиз мусобақалашишга чоғланган рақибларини дўстга айлантириб, керак бўлса, бирга қўшиқ куйлаб, рақсга туша олади. Яна маҳоратини намойиш этиб, ғолибликка эришади. Боз устига ютиб қўйганига андак хижолат бўлгандек, диплом ва совғалар бериб, миллий либослар туҳфа қилиб кузатиб қўяди.\nАна шундай вазиятга Мудофаа вазирлиги спорт клубида Ўзбекистон Республикаси Мудофаа вазирлиги ҳамда Покистон Ислом Республикаси Қуролли Кучлари ҳарбий хизматчилари ўртасида бўлиб ўтган дзюдо бўйича ўртоқлик чемпионатида гувоҳ бўлдик.\nТантанали очилиш маросимида Қуролли Кучлар Бош штаби бошлиғининг ўринбосари полковник Шуҳрат Икрамов, Дзюдо федерацияси бош котиби Дониёрбек Илҳомов, Покистон Ислом Республикасининг юртимиздаги элчихонаси ҳарбий атташеси Имран Ариф, делегация раҳбари Муҳаммад Абид Мажид, тренер Зафар Иқбол сўзга чиқиб, мусобақа иштирокчиларига омад тилашди. Бу каби мусобақалар икки мамлакат ҳарбий хизматчиларининг жисмонан чиниқишларига, халқаро ҳамкорликнинг мустаҳкамланишига хизмат қилишини таъкидладилар. Қуролли Кучлар Марказий ашула ва рақс ансамбли хонандаларининг куй-қўшиқларидан сўнг иштирокчилар 7 вазн тоифасида беллашишга киришдилар.\nЎзбек ўғлонлари ҳайбат билан майдон айланади. Виқор билан, ўз-ўзига ишонч билан енгил машқ бажаради. Борган сари тасаввуридаги рақиби кичрайиб боради. Йигитлар спорт устаси эканликларини росмана исботладилар. Барча вазн тоифасида юртимиз спортчилари ғалаба қозонди. Шартнома бўйича ҳарбий хизматчи, оддий аскарлар – 60 кг вазнда Раҳмон Жумаев, 66 кг вазнда Раҳимжон Субҳанов, 73 кг вазнда Дониёр Султонбоев, 81 кг вазнда Акмал Нажмиддинов, 90 кг вазнда Музаффар Турабоев, 100 кг вазнда Илҳом Жўраев, +100 кг вазнда эса Муҳсин Хисомиддинов покистонлик рақибини доғда қолдирди.\nЯкунда спортчилар ўзаро совға-салом алмашдилар. Барча иштирокчиларга Мудофаа вазирлигининг дипломи ҳамда эсдалик совғалари, машғулот раҳбарларига ўзбекона миллий либослар топширилди.


БУ-ҚИЗИҚ! | Mohiyat\n04.10.2020 04.10.2020 Gulandom\t355кўришлар\nШтрихланган кодни қандай ўқиш мумкин?\nБаъзан ўзимиз сотиб олган маҳсулотни\nяхшилаб кўриб чиқамиз.\nМаҳсулот чиққан санаси,муддати ва хусусиятларига эътибор қаратамиз.\nАммо маҳсулот қадоқланган идишда тушунарсиз рақамлар ҳам учрайди. Бу штрихланган товар коди дейилади.\nХалқаро стандартларга кўра, штрихланган товар коди бу товарни олди- сотди ҳамда ташиш билан боғлиқ фаолиятларда товарни автоматлашган идентификатсиялашда қўйилган муҳим меъёрларда амалга оширилади.\nХусусан бу код Ғарб мамлакатларида турли тармоқларда товарни сақлаш, омборхона жараёнларида, логистика,\nяъни етказиб бериш, тақсимлаш ва товарларни саралаш ишларида, улгуржи ва чакана савдода, қўриқлаш тизимларида, почта ҳизматларида ҳамда архив ва кутубхоналар фаолиятида қўлланадиган асосий базавий ахборот объекти сифатида фойдаланилади. Жаҳонда бундай кодлаштириш тизими ҳозирги кунда анча мукаммаллашган бўлиб, у оддий касса хизматларидан тортиб то ишлаб чиқариш корхоналаридаги ички техник тизимларгача бўлган жараёнларда қўлланилади. Бу кодни ўқиш учун махсус кичик асбоблардан тортиб каттароқ электрон оптик жиҳозлар яратилган. Жаҳонда штрихланган код бўйича махсус стандартлар ишлаб чиқилган бўлиб, бу стандартлар Ҳалқаро GS1 ( Global Standart 1) Ташкилоти томонидан бошқарилади. Бу ташкилот Белгияда жойлашган бўлиб, “EAN International ” деб ҳам номланади. Ташкилот дунёдаги 104 та давлатда ўз ваколатхоналарига эга, хусусан Ўзбекистон ҳудудида ҳам “GS1 Uzbekistan” Ассоциацияси фаолият юритади. 1998 йилда ушбу Ассоциация ҳамда Американинг EPCglobal ташкилоти фаолияти йўлга қўйилди.\nТоварларни кодлаш асосан бир неча махсус математик алгоритм усуллари асосида амалга оширилади. Яъни код рақамлари махсус компютер программалари ёрдамида турли алгоритмик усуллларда ҳисобланади ва рақам танланади. Аммо шу билан бирга кодда ўзгармас стандарт рақамлар ҳам мавжуд. Код асосан оқ-қора таёқчалар кўринишида бўлиб, кўп ҳолатда бу оқ-қора таёқчалар тагида очиқ рақамланган кодлар тасвирланади. Бу ерда таёқчалар махсус товар кодининг яширинган кўриниши эмас балки, маълумотларни машина ўқишига мосланган ва одам оддий ҳолатда ўқиб ёки ўзгартириб ололмайдиган кўриниши ҳисобланади. Бу код бир томондан хавфсизлик учун бўлса, иккинчи томондан ҳар бир турдаги товарни алоҳида идентификациясини пайдо қилиш учундир. Штрихкод баъзан Баркод ҳам деб аталади. Унинг 8 та рақамлиги ва 13 та рақамлиги мавжуд. Жаҳон стандартларида бу EAN ( Evropean Article Number) –Европа маҳсулот рақами ёки UPC ( Universal Product Code) универсал товар коди деб номланган кодлар ишлатилади. Бу иккала код бир биридан унча фарқ қилмаса-да яъни бири иккинчисини тўлдирса-да, лекин илмий атамаларда шундай номлар билан машхурдир. Бундан ташқари 2 димензионаллик тўрт бурчак ичида тасвирланадиган кодлар ҳам мавжуд. Булар 2 димензионаллик кодлар деб аталади. Бундай кодлар кўпинча почта маҳсулотларини, чипталар ва турли карточкали ҳизматларда қўлланилади. Кодлардаги ҳар бир рақам ёки рақам гуруҳи ўзига хос вазифани бажаради. Истеъмолчи бу рақамларнинг баъзилари билан таниш бўлсалар, ўзларига керакли бўлган баъзи товар ҳақида маълумотларни билиб олишлари мумкин. Хўш бу рақамлар нимани ифодалайди? Қуйидаги мисолда буни батафсил кўриб ўтамиз:\nРасмда кўрсатилганидек, биринчи 3 та рақам бу давлатларни кодлашда ишлатилади. Қолган учта рақам ( баъзан бу рақамлар сони кўпроқ ҳам бўлиши мумкин) эса маҳсулотни ишлаб чиқарган корхонага тегишли бўлган коддир. Кейинги беш рақамлик бўлим маҳсулотга тегишли бўлган код ва сўнгги битта рақам эса бутун кодни қанчалик тўғрилигини исботловчи махсус кодланган рақам ҳисобланади. Агар штрихларга қандайдир зарар етадиган бўлса, маҳсулот идент рақамини шу сўнгги рақам билан ҳам аниқлаш мумкин бўлади.\nҲозирги кунда 104 та рўйхатдан ўтган давлатларда штрихкод учун махсус стандарт код белгиланган. Бу код орқали истеъмолчи товарни қаерда ишлаб чиқарилганлиги ҳақида маълумотга эга бўлиши мумкин. Қуйидаги рўйхатда эса баъзи давлатлар кодлари маълум қилинади:\n000- 0 19 ; 030 – 039 ёки 060 – 13 9 оралиғидаги рақамлар АҚШ учун\n300-379 – Франция\n450-459; 490-499- Япония\n500-509- Буюк Британия\n540-549- Белгия; Люксембург\n628- Саудия Арабистони\n629- Бирлашган Араб Амирлиги\n690-695- Хитой Ҳалқ Республикаси\nPrevious Previous post: ҲИКМАТ\nNext Next post: ЗИЛОЛА ХЎЖАНИЁЗОВАДАН ИНЖА ШЕЪРЛАР


С начала работы biznes-daily.uz 7 141 089\nГлавная "БИРЖА" Тадбиркорлик ва банк тизими\nМазкур тадбирларда 50 минг нафардан зиёд аҳоли, жумладан, тадбиркорлар, фермерлар ва жамоатчилик вакиллари иштирок этишди.\nЯқинда пойтахтимизда бўлиб ўтган матбуот анжуманида ҳам юқоридаги фармон тўғрисида батафсил маълумот берилди. Таъкидландики, мутахассислар, экспертлар, тадбиркорлар, бир сўз билан айтганда, барча ушбу ҳужжатни тарихий аҳамиятга эга деб баҳоламокда. Анжуман иштирокчилари дастлаб давлатимиз раҳбарининг Олий Мажлис палаталари қўшма мажлисидаги маърузаси моҳиятига эътибор қаратишди.\nМаълумки, юртимизда ўрта синф вакилларини ҳар томонлама қўллаб-қувватлаш борасида яратилган имтиёз ва преференциялар туфайли кичик бизнес ва хусусий тадбиркорлик иқтисодиётимизнинг таянч кучига айланмоқда. Айни пайтда республикамизда иш билан банд аҳолининг 77 фоиздан ортиғи айни тизимда меҳнат қилаётгани, соҳанинг ялпи ички маҳсулотдаги улуши 56 фоизни ташкил этаётгани фикримиз тасдиғидир.\nДавлатимиз раҳбарининг мазкур Фармони кичик бизнес ва хусусий тадбиркорлик йўлидаги мавжуд тўсиқлар, чекловларни тугатиш, хусусий мулкнинг ялпи ички маҳсулотдаги улушини изчил ошириш учун янада қулай муҳит яратишнинг янги босқичини бошлаб берди. Бунда иқтисодиётни либераллаштириш, бошқарувнинг бозор тамойиллари ва механизмларини жорий этиш, қулай ишбилармонлик муҳитини шакллантириш, тадбиркорликни янада ривожлантириш йўлида қабул қилинаётган ҳуқуқий ҳужжатлар муҳим аҳамият касб этмоқда. Айниқса, Марказий банк томонидан аҳоли, жумладан, ёшлар, тадбиркор ва фермерлар иштирокида ушбу ҳужжат мазмун-моҳиятини батафсил тушунтириш, уларга яқиндан амалий ёрдам бериш борасида алоҳида учрашувлар уюштирилаётганлигини қайд этиш жоиз. Эътиборлиси, мазкур тадбирлар, аввало, банк тизимида яратилган ишбилармонлик муҳити билан яқиндан танишиш имконини берган бўлса, ҳудудларни ижтимоий-иқтисодий ривожлантириш дастурларига киритилган лойиҳалар қисқа муддатда ишга тушишига ҳам яқиндан ёрдам бермоқда. Пировардида минглаб йигит-қизларнинг иш билан бандлигини таъминлашга имконият эришиляпти.\nАлбатта, бундай тадбирларнинг ўз вақтида бажарилиши мамлакатимиз иқтисодиётига маҳаллий ва хорижий инвестицияларни янада кенг жалб этиш, янги иш ўринлари яратиш ҳамда халқимиз турмуш фаровонлигини юксалтиришга хизмат қилади. Президент Фармонида вазирлик ва идоралар қатори тижорат банклари зиммасига ҳам кўплаб вазифалар юклатилди. Хусусан, кичик бизнес ва хусусий тадбиркорликни молиявий қўллаб қувватлаш борасидаги ишларни кучайтириш, кредит ресурсларидан фойдаланиш механизмларини кенгайтириш, кредитлар ҳажмини янада ошириш белгиланди.\nЭнди кейинги йилларда тижорат банклари томонидан амалга оширилган ишларни таҳлил қилиб кўрайлик. Маълумотларга кўра, сўнгги ўн йил мобайнида соҳа субъектларига ажратилган кредитлар ҳажми 21 баробар, микрокредитлар ҳажми эса 42 баробарга кўпайиб, тадбиркорларнинг кредитдан фойдаланиш имкониятлари сезиларли даражада кенгайди. Шу боис ҳам Фармонда банк кредитларини янада кўпайтиришга алоҳида эътибор қаратилди. Эътиборлиси, яратилган имтиёз ва қулайликларни юртдошларимиз хурсандчилик билан кутиб олишмоқда.\nБундан ташқари, Фармонга кўра, тартибдаги тадбиркорларга учтагача янги иш ўринлари яратиш имконияти яратилганлигини алоҳида таъкидлаш лозим. Агар якка тадбиркор касб-ҳунар коллежи битирувчисини ишга ёлласа, у ўқув юртини битиргандан бошлаб ўн икки ой мобайнида ёлланма ишчи учун белгиланган солиқдан озод этилади. Айтиш жоизки, Фармонга мувофиқ, хусусий мулк, кичик бизнес ва хусусий тадбиркорликнинг ишончли ҳимоясини таъминлаш, уларнинг жадал ривожланиши йўлидаги тўсиқларни бартараф этишнинг тўртта асосий йўналиши бўйича асосан, жорий йилда амалга ошириладиган ўттиз учта аниқ чора-тадбирни кўзда тутувчи комплекс Дастур тасдиқланди. Дастурда соҳанинг жадал ривожланиши учун зарур шароит ва имкониятлар яратиш, уларни ташкил этиш ҳамда фаолиятини йўлга қўйиш тартибини янада соддалаштириш, маъмурий ва жиноят қонунчилигини либераллаштириш ҳисобидан тадбиркорликка янада кенг эркинлик бериш кўзда тутилган. Қолаверса, юртимиз банклари зиммасига бир қатор вазифалар юклатилди. Тасдиқланган дастурга мувофиқ, 2015-2019 йиллар мобайнида тижорат банклари томонидан кичик бизнес ва хусусий тадбиркорлик субъектларига, шу жумладан, инвестицион мақсадлар учун узоқ муддатли кредитлаш ҳажмларини 2,5 бараварга кўпайтириш режалаштирилган.\n– Тадбиркорларни молиявий қўллаб-қувватлаб, юртимиз ялпи ички маҳсулоти таркибида кичик бизнес улушининг ортишига муносиб ҳисса қўшишда Марказий банкнинг алоҳида ўрни бор, – дейди Олий Мажлис Қонунчилик палатаси депутати Нодирбек Ражапов. Биргина мисол. Охирги йилларда банк тизими ўзининг иш фаолиятини тубдан ўзгартирганига гувоҳ бўляпмиз. Бугун банкирлар ишхонасида ўтириб эмас, балки жойларда, халқ орасида, қишлоқларга бориб, тадбиркорлар билан юзма-юз туриб учрашувлар ўтказиб, халқимизга амалий кўмак беряпти. Масалан, биргина ўтган йилнинг ўзида бевосита Марказий банк ташаббуси билан 500 га яқин амалий учрашувлар ўтказилди. Бундан ташқари, молия муассасаларида ресурслар етарлилиги боис, ҳар бир шаҳар ва тумандаги тадбиркорлар учун кўзда тутилган кредит маблағлари ўтган йилга нисбатан 30 фоиздан кам бўлмаган миқдорда ажратиляти. Натижада эса кўплаб янги иш ўринлари юзага келяпти.\nБир сўз билан айтганда, Марказий банк томонидан тизимнинг самарали бошқарилаётганлиги туфайли аҳоли ва хорижий сармоядорларнинг банкларга бўлган ишончи ортиб, давлатимиз раҳбарининг фармонлари, қарорлари, ҳудудий ва бандлик дастурлари ижроси жойларда сифатли ижро этилмоқда.\nТадбирда Президентимиз Фармонида белгиланган вазифалар ижросининг таъминланиши банк тизимида ишбилармонлик муҳитининг тубдан яхшиланишига, кичик бизнес ва хусусий тадбиркорликнинг мамлакат иқтисодиётидаги роли ҳамда улуши янада ортишига хизмат қилиш алоҳида таъкидланди. Анжуман иштирокчиларига уларни қизиқтирган барча масалалар юзасидан батафсил маълумот берилди.


Ўзбекистон Республикаси Президенти Шавкат Мирзиёев Бирлашган Араб Амирликлари ва Японияга олий даражадаги ташрифлар якунида эришилган келишувларни амалга ошириш муҳокамасига бағишланган йиғилиш ўтказди.\nБАА ва Япония – улкан инвестицион имкониятларга эга, жадал ривожланиш, модернизация ва илғор технологияларни самарали жорий қилишда, диверсификациялашган ва барқарор иқтисодиётни шакллантиришга хизмат қиладиган кенг миқёсли инвестиция лойиҳаларини амалга оширишда катта тажрибага эга мамлакатлар.\nЎзбекистон Республикаси Президентининг 2019 йил 24-26 март кунлари БААга ва 17-20 декабрь кунлари Японияга амалга оширган расмий ташрифлари икки томонлама ҳамкорликлар тарихида янги саҳифалар очди.\nБАА ва Япониядаги шериклар билан дўстона ва конструктив руҳда ўтган самарали музокара ва тадбирлар олий даражадаги мулоқот янада қўллаб-қувватланишининг муҳимлиги, бу мамлакатларимиз ўртасидаги дўстлик ва ўзаро ишончни мустаҳкамлашда ҳал қилувчи омил эканини яна бир бор тасдиқлади.\nТашрифлар якунида ҳукуматлараро ва идоралараро салмоқли ҳужжатлар тўплами, шунингдек, савдо-иқтисодий ва инвестицион битимлар имзоланди. Хусусан, Бирлашган Араб Амирликлари билан умумий қиймати 10 миллиард доллардан ортиқ, Япония билан эса 6,6 миллиард доллардан зиёд қўшма лойиҳаларни амалга ошириш бўйича келишувларга эришилди.\nХусусан, БАА иштирокида 1 миллиард долларлик капиталга эга «The Abu Dhabi Uzbek Fund» инвестиция фонди ташкил этилди. Бугунги кунга келиб ушбу жамғарма маблағлари ҳисобидан кичик ва ўрта лойиҳаларни, шунингдек, Самарқанд шаҳрида меҳмонхона қуриш, Hyatt Regency Tashkent меҳмонхонаси хусусийлаштирилишини молиялаштириш маъқулланди.\nШу билан бир қаторда, япониялик мутахассис Эцуаки Ёшида Ўзбекистон Ахборот технологиялари ва коммуникацияларини ривожлантириш вазирлигида вазир маслаҳатчиси сифатида фаолият бошлади. У АКТ соҳасидаги корхоналарни модернизация қилиш, техник ва технологик жиҳатдан янгилаш дастурини амалга ошириш учун хорижий инвестициялар ва халқаро кредит линияларини жалб қилиш масалалари билан шуғулланади. Ўзбекистон Республикасининг Япониядаги элчихонасида таълим, фан ва инновациялар бўйича маслаҳатчи-вакил ҳамда хусусий бизнес билан ишлаш бўйича маслаҳатчи лавозимлари жорий қилинди.\nПрезидент Шавкат Мирзиёев йиғилиш чоғида ташрифлар натижалари бўйича ишлаб чиқилган “йўл харита”ларига мувофиқ 2020 йил учун белгиланган чора-тадбирларнинг тўлиқ ва сифатли ижросини таъминлаш зарурлигини таъкидлади.\nШунингдек, экспорт олди молиялаштиришни кенгайтириш, инвестиция муҳитини яхшилаш, саноат тармоқлари ва истиқболли лойиҳаларга тўғридан-тўғри хорижий инвестицияларни жалб қилишда манзилли ёндашувни амалга ошириш масалалари муҳокама қилинди ва таклифлар ишлаб чиқилди.


Рашид Холиқов: "25 йил ичида биринчи марта узоқ таътилга чиқишим" - 19 Июля 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Sheshanba, 26.10.2021, 18:30\nГлавная » 2013 » Iyul » 19 » Рашид Холиқов: "25 йил ичида биринчи марта узоқ таътилга чиқишим"\nРашид Холиқов: "25 йил ичида биринчи марта узоқ таътилга чиқишим"\nСўнгги пайтларда Ўзбекистонда хизмат кўрсатган артист Рашид Холиқов ҳақида турли миш-мишлар тарқалди. Айниқса, унинг соғлиғи билан боғлиқ гаплар мухлисларни ҳовотирга солгани ҳам аниқ. Хонанда билан суҳбатимизда Рашид Холиқов ҳақидаги барча энг муҳим маълумотларга аниқлик киритамиз...\n— Кўринишингиз яхши. Ўзингизни анча тиклаб олибсиз?\n— Германияга қилинган сафар сабабини ҳамма ўзича талқин этди. Аслида, бир ой мобайнида Германияда нималар билан банд бўлдингиз?\n— Сафар давомида Ўзбекистон билан алоқани узганим йўқ. Доимий равишда интернет орқали маълумотларни кузатар эканман, журналистлар мухлисларни анча ваҳимага солиб қўйганига гувоҳ бўлдим. Яхши хабардан кўра, ёмон гап тез тарқалиши бор нарса экан. Мен янги қўшиқлар куйлаганимда ҳам одамлар бу қадар тезкор муҳокама қилишмаган эди (кулади). Энди сафар сабабига тўхталсам. Мен бир ой давомида Германия шифохоналарининг бирида даволандим. Гап шундаки, қиш фаслида оила аъзоларим билан Бали оролларида дам олган эдик. Оёғимни ҳашарот чақиши оқибатида қонимга инфекция тушган экан. Йиринг пайдо бўлди. Германияда уч маротаба кичик жарроҳлик амалиётини бошдан ўтказдим. Айни кунларда муолажа ишларини уйда давом эттиряпман. Германия шифокорлари қоним таркиби ва инфекциянинг турига қараб менга махсус дори тайёрлаб беришди. Яратганга шукрки, ҳозир ҳаммаси изига тушяпти. Ўзимни анча яхши ҳис қила бошладим. Фақат шу ойнинг ўрталарида яна бир марта шифокорлар кўригидан ўтиш учун Германияга боришим керак. У ерда физотерапия олсам, бутунлай тузалиб кетаман.\n— Вазн йўқотишингизга ҳам мана шу сабаб бўлган, шекилли...\n— Авваллари вазним 115 –120 кг бўлса, Германияга кетишдан аввал оёғим касаллангани учун қисқа вақт ичида 88 килогача оздим. Мана бугун эрталаб тарозига чиқсам 95 килограммни кўрсатяпти. Айтганимдек, аста-секин ҳаммаси ўз жойига тушиб боряпти.\n— Бутунлай тузалиб кетишингиз учун шифокорлар яна қанча вақт керак дейишяпти...\n— Бу борада ҳеч ким аниқ жавоб айтолмайди. Айни кунларда шифокорлар берган махсус ҳасса билан юряпман. Оз бўлса-да, кўчага чиқиш ва машина ҳайдашга рухсат бор. Ҳаммаси худодан. Ўйлайманки, тез кунларда кўрмагандек бўлиб кетаман.[www.BePuL.NeT - Saytdan olindi]\n— Ижодни ҳам соғингандирсиз? Қачондан иш бошламоқчисиз?\n— (Кулиб) Менинг хоҳиш-истагимга боғлиқ бўлганда эди, ҳозироқ ишга киришардим. Минг афсус... Қўшиқ куйлашни, саҳнани, ҳатто хизматлардан толиққан пайтларимни соғиндим. Пул учун эмас, шунчаки, кимнингдир тўйига бориб қўшиқ куйлаб берсам эди, деяпман гуруҳимдагиларга ҳазиллашиб (кулади). Ўйлаб қарасам, ижодни бошлаганимга 25 йил бўлибди. Биринчи маротаба узоқ таътилга чиқдим. Шу кунга қадар ишни деб кунни тунга улаганмиз. Байрам, туғилган кунларда ҳам иш билан овора бўлдик. Аммо ҳамма нарсани ўз вақтида асрай олиш ҳам керак экан. Эҳтиёткорлик ҳеч кимга зарар қилмайди.\n— Сиз ҳақингизда яна бир миш-миш юрибди. Айтишларича, сиз "Coca cola” компаниясининг раҳбари бўлибсиз?\n— Бу гаплар қиш фаслида "болалаб” кетган эди. Бали оролларидан Тошкентга қайтарканман, шу гапни эшитдим. Ким билан гаплашмай, ҳамма мени янги лавозим билан табриклаяпти. Ҳеч нарсани тушунмадим, кейин билсам йўқлигимда мени "Coca cola”нинг раҳбарига айлантириб қўйишибди. Аввалига, бу гапларга аҳамият бермай, ҳазил ва оддий миш-мишдек қабул қилдим. Кейинчалик жонимга тегди. Одамларнинг бўлар-бўлмас гапларга ишонишидан жаҳлим чиқди. Соддадил халқимиз бундай гапларга эътибор бермаслигини истардим. Мен ҳам бошқалар қатори бу машҳур ичимликни фақат ичиб кўрганман. Уни ишлаб чиқаришга раҳбарлик қилиш эса умуман хаёлимга келмаган.\n— Оилавий саволларга ҳам ўтсак. Билишимизча, рафиқангиз жуда рашкчи экан?\n— (кулиб) Аввалари шундай эди, ҳозир эмас. Илгари мухлисларнинг турли қўнғироқлари, хатлари ва севги изҳорларидан жаҳли чиқарди. Ҳозир анча улғайдик, топганимни фақат оила учун сарфлайман, бор эътиборимни фақат умр йўлдошим, фарзандларим, яқинларим ва уйимга бағишланган. Мана шу нарсаларни у ҳам тушуниб етди. Рашк биз учун оилавий турмушнинг бир босқичи, ҳаёт синови эди. Уни аъло даражада енгиб ўтдик.\n— Қизингиз Азизани узоқ вақт кутганингизни яхши биламиз. Ҳатто, у туғилганда бутун туғруқхона ҳодимларига ош тарқатган экансиз?\n— (кулиб) Йўғ-е-е-е... Қизимнинг туғилишини узоқ кутганим рост. Аммо ош тарқатиш борасидаги гаплар - лоф. Эсимда, турмуш ўртоғим ва қизимнинг туғриқхонадан чиқишидан аввал анча тайёрланганмиз. Ҳатто хонадонимизнинг маликаларини қаршилаб олиш учун ҳовлини байрамона безатгандик. Дарвозадан уйга киришдаги узун йўлакка қип-қизил атиргул япроқларини сепиб чиққанмиз. Ўшанда ҳеч қандай мутахассислар кўмагисиз уч ўғлим билан барча дизайнерлик ишларини ўзимиз эплаганмиз.\n— Қиз фарзанд дунёга келтиргандан сўнг турмуш ўртоғингизга "ЖИП” русумидаги автоулов совға қилганингиз-чи?\n— Сизлардан ҳеч нарсани яшириб бўлмас экан-ку... Шунча маълумотларни қаердан биласизлар? (Бироз сукунатдан сўнг) Ваъдага вафо қилиб, янги машина олиб берганим рост!\n— Хонанда Райҳон Ғаниева билан қўшни эканлигингизни ҳам биламиз. Хўш, унга қўшни сифатида қандай таъриф берган бўлардингиз?\n— Райҳон билан жуда иноқ қўшнилармиз. Бир-биримиздан ҳол-аҳвол сўраб туришни канда қилмаймиз, яхши-ёмон кунларда бир-биримизни қўллаб-қувватлаймиз. Бу қўшнилар ҳатто, соғлиғим билан муаммолар чиққанда ҳам тез-тез йўқлаб туришди. Турмуш ўртоғи Йигитали ҳақида фикрларим жуда яхши. Оила бошлиғи сифатида масъулиятли экан. Биласизми, опа-сингилнинг қўли жуда ширин. Куни кеча сомса олиб чиқишди, таъми ҳали оғзимда турибди.\n— Эшитишимизга қараганда, турмуш ўртоғингиз Райҳоннинг синглиси Насибани келин қилмоқчи бўлган экан...\n— (Бироз ўйланиб) Ростини айтсам, бундай гаплардан хабарим йўқ. Мен кўча одамиман. Кўп вақтим иш билан ўтади. Шунинг учун оилавий масалалар билан рафиқам шуғулланади. Менимча, бу ҳам одамларнинг навбатдаги миш-миши бўлса керак. Уйда шундай жиддий гапни муҳокама қилишганда, мен бехабар қолмасдим.\n— Умуман олганда, Насибани келин қилган бўлармидингиз?\n— Ота-онам доим ўзинг ёқтирган қизни олиб бераман дейишган. Шундай бўлди ҳам. Мен ҳам ўғилларимни ўзлари танлаган қизга уйлантиришни афзал биламан. Насиба масаласига келсак, у жуда ақлли қиз. Агар буни ўғлимнинг ўзи истаса, келин қилган бўлардим...\nКатегория: Shou biznes olami | Просмотров: 554 | | Теги: Рашид Холиқов: 25 йил ичида биринчи | Рейтинг: 5.0/1


Даҳшатли туш исканжасидаги аёл - 17 Июля 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nВоскресенье, 09.08.2020, 19:52\nГлавная » 2020 » Июль » 17 » Даҳшатли туш исканжасидаги аёл\nДаҳшатли туш исканжасидаги аёл\nМуяссарнинг охирги пайтларда уйқуси бузилди. Эндигина кўзи илинганда қандайдир даҳшатли тушлар кўрар, чўчиб уйғонарди. Баъзида эса ўзига келолмас, анчагача тушида кўрган воқелик уни таъқиб этарди. Бу безовталик ҳаётига ҳам таъсир қила бошлади. Тундаги даҳшатли тушлар кўз ўнгидан кетмагани туфайли ҳам кундузи ғалати бўлиб юрар, гарангсиб, нима қилаётганини билмай қоладиган дамлари ҳам бўларди. Бора-бора тушлари янада даҳшатли тус ола бошлади. Муяссар тунлари бутунлай ухлолмайдиган бўлиб қолди. Турмуш ўртоғи Азизбекнинг таклифи билан уйқу дори ичадиган бўлди. Бир-икки кун тинчиди-ю, яна ўша тушлар уни безовта қила бошлади.\nДам олиш куни қўшниси Арофат унинг олдига чиқди. Ўзи шундай, ён қўшни бўлгани учун ҳам тез-тез бир-бирларидан хабарлашиб туришарди. Гап орасида Арофат сўради.\n— Муяссар, сўлғинсиз, тинчликми, мазангиз йўқми?\n— Ўзим ҳам нималар бўлаётганини билмаяпман, — дея дардини очди Муяссар. — Тунлари уйқумда ҳаловат йўқ. Дўхтирларга учрашдим, уйқу дори тавсия этишди, лекин фойдаси бўлмади.\n— Рангингиздан жуда толиққанингиз сезилиб турибди, — далда берган бўлди Арофат. — Баъзида шунақа бўлиб туради, мен ҳам бир вақтлар шу ҳолга тушгандим, ўтиб кетади.\n— Аввалига толиққаним учун шундай бўляпти, вақтинчалик ҳолат бўлса керак, деб ўйлагандим. Йўқ, тўғрисини айтсам, туш кундан-кунга даҳшатли тус олиб боряпти. Негадир юрагим нотинч.\n— Эски илмни яхши билувчи бирор хислатли кишига кўринсангиз бўлармиди? — дея маслаҳат солди Арофат. — Жарариқда биттаси бор экан, башоратчи, мушкулингизни аниқлаб, йўл-йўриқ кўрсатаркан.\nМуяссар шу куниёқ қўшнисидан манзилни олиб, эрталаб у айтган кишиникига кириб борди. Элликдан ўтиб қолган мўйсафидга кўзи тушиши билан унга салом берди. Мўйсафид эса уни кўрди-ю, тасбеҳ ўгириб, кўзларини юмганча жимиб қолди. Бир оздан кейин бошини кўтариб, Муяссарга қаради.\n— Вақтида келибсиз, қизим, — дея мўйсафид қўлидаги тасбеҳни тутганча жавоб қилди. — Сизни ёрдамингизга муҳтож кимса безовта қиляпти. Ҳозир жуда аҳволи оғир. Уни фақат сиз сақлаб қолишингиз мумкин. Унга қарғиш теккан.\n— Мен уни қаердан топишим мумкин?! — ҳайрон бўлиб сўради Муяссар. — Аҳволи оғир бўлса, ўйлаб қарасам, яқинларимизда бунақанги инсон йўқ.\nМўйсафид бироз ўйланиб қолди.\n— Мен ҳам билмаяпман, қизим, — деди сўнг. — Буни фақат ўзингиз топишингиз мумкин. Мен аён бўлган нарсанигина айтаман. Ҳа, мабодо гумондор бўлган инсоннинг бирор-бир нарсасини олиб келсангиз, қарғиш теккан ўша ёки бошқалигини айтиб беришим мумкин. Айни дамда билганим у оилангизга бегона эмас. Суриштиринг, буни билиш мушкул эмас, менимча.\nМуяссар ўйлаб ўйига етолмади. Кеч тушганда эса эри кийинаётганини кўриб, сўради:\n— Тинчликми, Азизбек ака?\n— Ойимнинг мазаси қочиб қолибди, — ташқарига йўл оларкан, жавоб берди Азизбек. — Васила қўнғироқ қилди.\nВасиланинг исмини эшитди-ю, Муяссарнинг туси ўзгарди. Келин бўлиб тушганида Васила уларнинг оиласини бузиб юборишига оз қолганди. Эридан ажраб келган қўшни аёл билан Азизбек никоҳлими, никоҳсизми, топишиб олган экан. Муяссар қайнонасининг маслаҳати билан охири аёлдан ўша жойдан кўчиб қутулган. Кўп ўтмасдан Васила ўғилли бўлганда Муяссар ўзини қўйгани жой тополмаган, «эрим уникига кетиб қолса, нима қиламан?», деб ич-этини еганди. Йўқ, қайнонасининг ҳаракатлари, ўзининг ҳам Азизбекнинг атрофида парвона бўлиши сабаб бўлдими, эри кетмади. Васила ҳам Азизбекни ўзиники қилолмаганидан аламда яшади.\nМуяссар бир куни қайнонасиникидан чиқиб келаркан, шундоққина хиёбонда боласини етаклаб юрган Василага кўзи тушди. Индамасдан ўтиб кета бошлади. Василанинг ўзи унга гап ташлади:\n— Мана бу бола сизларга бегона эмас, эрингизнинг зурриёти.\n— Ўв, менга қара!— аламли тикилди Муяссар. — Бировларнинг оиласини бузиб туққан ҳаромингни кўрсатиб, мақтанмай қўя қол!\n— Бу ҳароми эмас, — деб бўш келмади Васила ҳам. — Дадаси хабар олиб туради.\n— Илоё итваччангни қабр ютсин!\nМуяссар титраб-қақшаб йўлида давом этган, ортидан Васила кулиб қолганди. Муяссар кейин тушунди, Василага алам қилгани учун унга гап ташлаганди. Азизбек ўғлидан хабар олганда ҳам асло Васила билан бошқа учрашмас, онасининг чизиғидан чиқмасди.\nЭр-хотин Сожида опаникига кириб боришганида аёл каравотда ётар, Васила эса унинг тепасида парвона эди.\n— Дўхтирлар олиб кетишмоқчи бўлишди, лекин онангиз кўнмади, — Азизбекка ҳисоб бергандай гапирди Васила. — Менимча, шифохонада маълум муддат даволангани маъқулмиди?\nМуяссарнинг энсаси қотди. Васила буни пайқаб, чиқишга отланди. Азизбек эса кеч бўлиб қолгани учун уни кузатишга чоғланди. Ёлғиз қолишганда аста Муяссар гап бошлади.\n— Ойижон, тинчликми, етиб келгунча Азизбек акам кўп ҳаяжонланди.\n— Қон босимим кўтарилиб кетибди, — жилмайишга ҳаракат қилди Сожида опа. — Сизларни ҳам овора қилишибди-да.\n— Кўп ўзингизни уринтирманг-да, ойижон, — меҳрибонлик билан гапирди Муяссар. — Ўзингизни асрашингиз керак.\n— Юқори қаватда турадиган қўшни ит боқади, — дея секин гап бошлади Сожида опа. — Дўкондан келаётсам, итини етаклаб юрган экан. Ити тунов куни Маъмуржоннинг ўғлини тишлаб олганди. «Шу итни боқиб нима қилардингиз?», дедим-у, балога қолдим. Бетингда кўзинг борми демай қарғаб қолса бўладими, сендайин инсонлардан ит яхши, деб гапирди-я. Ўтган йили ҳам ўзидан-ўзи арзимаган нарсага қарғанганди. Шунга қон босимим кўтарилди, шекилли.\nМуяссарнинг ёдига башоратчининг гаплари тушди. Имкониятдан фойдаланиб, битта пиёлани сумкасига солди…\nМўйсафид Муяссар олиб келган пиёлага сув қуйиб, узоқ тикилди, ичига тош ташлади, шам ёқиб, мум оқизди.\n— Йўқ, бутунлай бошқа одамнинг нарсасини келтирибсиз, — дея мўйсафид Муяссарга қаради. — Ўйланг, у сизнинг оилангизга бегона эмас, қариндошлиги бор. Тез топишга урининг, агарда у оламдан ўтса, бир умр сизни даҳшатли туш таъқиб этади. Уни фақат сиз қутқариб қолишингиз мумкин. Менинг билганларим шу, холос. Ортиқ бирор нарса дейишга ожизман.\nМуяссар уйга қайтгандан кейин ҳам анчагача ўйланиб қолди. Лекин оиласига яқин кимсанинг хасталикка чалинганини, ёрдамга муҳтож бўлган инсонни эслолмасди.\nСожида опанинг вафоти бутун оилани эсанкиратиб қўйди. Азизбек ҳам, Муяссар ҳам маълум вақт ўз ташвишларини унутишди. Маъракалар ўтаётган бир дамда Азизбек билан Василанинг гаплашиб турганига кўзи тушган Муяссарнинг ичидан қиринди ўтди. Пайт топиб, Василани четга тортди.\n— Ҳали ҳам Азизбек акамни ўзимники қилиб оламан, деб ўйласангиз, хато қиласиз! — кўзлари ёниб, Василага тикилди у. — Эрим шунчаки кўнгилхушлик учун юрган, асло сизникига қайтмайди, шуни унутманг.\n— Ўғлим бетоб, дўхтирларга кўрсатяпмиз, — деганча маҳзун тортди Васила. — Менга эрингиз керакмас, ўғлим соғайиб кетса бас.\nМуяссар бошқа ҳеч нарса демади. Василанинг кўзларида пайдо бўлган ёш унинг аҳволидан дарак бериб турарди. Бирдан Муяссарнинг миясида бир нима ярақлагандай бўлди. «Ахир Василанинг ўғли эримнинг ҳам фарзанди-ку? — ўйланиб қолди Муяссар. — Муйсафид айтган инсон шу болакай бўлиб чиқмасин яна».\nЭртасига болакайни ҳам кўрди, у ранглари сўлғин, қўлида миттигина ўйинчоқ айиқчани кўтариб олганча юрарди. Афтидан, онасининг ортидан чиққан бўлса керак. Муяссар болакайни кузатди. Васила ўғлини олиб, ўз ҳовлиси томон ўта бошлади. Муяссарнинг кўзи ҳовли четида қолиб кетган айиқчага тушди. Ҳеч кимга билдирмай, ўйинчоқни олиб сумкасига солди. Кўп ўтмай болакай яна пайдо бўлди. У ўйинчоғини ахтара бошлаганди. Худди Муяссар унинг ўйинчоғини олгандай келиб сўради:\n— Айиқчамни кўрмадингизми?\n— Йўқ, — дея бошини сарак-сарак қилди Муяссар. — Агар топиб олсам, ортингдан олиб келаман.\nБола ҳовли томон юра кетди. Эртасига Муяссар ўйинчоқни башоратчиникига олиб борди.\n— Айнан мана шу ўйинчоқнинг эгаси ёрдамингизга муҳтож, — дея айиқчага узоқ тикилиб тургач, жавоб қилди мўйсафид. — Уни қарғиш тобора исканжага олмоқда. Унга сиз ёрдам бера оласиз. Фақат уни ким қарғаганлигини билсак бўлгани.\nМўйсафид шамни ёқди, у гумонларини яна бир бора текшириб кўрмоқчи бўлганди. Икки шам ҳам Муяссар томон силкиниб ёна бошлади. Ўчирилгандан сўнг ҳам пилиги Муяссар томонга эгилиб қолганди.\n— Уни сиз қарғагансиз, — мўйсафид энди ўйлаб ҳам ўтирмай гапирди. — Жуда қаттиқ қарғагансиз.\nМуяссарнинг кўз ўнгида Василанинг боласини хиёбонда ўйнатиб юрган дамлари гавдаланди. Аёл катта хатога йўл қўйганлигини англади.\n— Энди нима қилишим керак? — мижжаларида ёш қалқди аёлнинг. — Мен болакайнинг ўлишини асло истамайман.\n— Мен сизга тоғлардан терилган гиёҳларнинг майдаланганини бераман, — мўйсафид ён томондаги қутидан миттигина халтача олди. — Мана шуни олиб бориб, болакай ётган ўриннинг атрофига сепасиз. Сўнг «Қарғиш, мен сени қайтариб оламан», деб уч маротаба такрорлайсиз.\n— Хўш, кейин нима бўлади? — чўчиб сўради Муяссар. — Қарғиш менга қайтиб, мен вафот этаманми?\n— Йўқ, — мўйсафид ишонч билан жавоб қилди. — Сиз афсус чекиб, қарғишни қайтариб оляпсиз. Фақат…\nМўйсафиднинг жимиб қолгани аёлни ташвишлантирди.\n— Қабр қоронғилигига йўлиқасиз.\n— Бу нима деганингиз?! — ҳеч нарсани англолмай, сўради Муяссар. — Мундоқ аниқроқ қилиб гапирсангиз-чи!\n— Кўзингиз кўр бўлиб қолади.\nМуяссар бир муддат карахт бўлиб қолди. Мўйсафиднинг кутилмаган жавоби уни эсанкиратиб қўйганди. Сўнг ўзини қўлга олди-да:\n— Мен буни асло истамайман! — деб йиғлаб юборди. — Йўқ, мен учун бу жуда оғир жазо!\n— Бошида ўйламасдан қарғагансиз, — гапида давом этди мўйсафид. — Ҳамма нарсанинг бу дунёда жавоби бор. Менимча, шу ҳаётда жазони олганингиз маъқул. Агарда болакай оламдан ўтса, тунларингиз янада даҳшатга айланади. Нафақат умрингизнинг охиригача азобда яшайсиз, балки у дунёда ҳам жавоб беришингизга тўғри келади. Норасида болани қарғаш — гуноҳи азим. Мен бор гапни айтдим, қолганлари ўзингизга ҳавола.\nМуяссар башоратчининг уйидан карахт бўлиб чиқди. Мўйсафид: «Ўйлаб кўрарсиз», дея қўлига тутқазгандан сўнг гиёҳларни ҳам олганди. Уйга қайтди, аммо юрагига қил сиғмасди. Бир томондан виждонан қийналса, иккинчи томондан қарғиши ўзига қайтишини, жазога мустабид бўлишини ўйлаб иккиланарди. Оқшом эри аста гапга солди.\n— Менга қара, Муяссар, шу кунларда жуда бошқачасан, тинчликми, бирор жойинг оғримаяптими?\n— Ишларим жойида, нега сўраяпсиз?\nМуяссар эрининг жавобини ҳам кутмасдан кўнглидан ўтаётганларни тилига чиқарди:\n— Агар кўр бўлиб қолсам, мени ташлаб кетмайсизми?\n— Бу нима деганинг? — ажабланиб сўради Азизбек. — Сенга охирги кунларда тушуниб бўлмаяпти. Гапингни қара, кўзларингдан сира шикоят қилмагансан, нега энди кўр бўлиб қоларкансан?\nМуяссар аламини ичига ютди. Ҳаммасига ўзи айбдорлиги учун ҳам юрагини кемираётган дардини ошкор қилолмасди. Икки кун ўзини ўзи қийнаб, бир тўхтамга келолмади. Учинчи куни эса Азизбек ишга кетиши билан Василаникига йўл олди. Эшикни аёлнинг ўзи очди.\n— Хўш, аҳволимни томоша қилгани келдингизми?! — деди зардали оҳангда Васила. — Болам оғирлашиб боряпти, менга ортиқча гапнинг кераги йўқ, кетинг! Менга ҳеч ким керак эмас, эрингиз ўзингизга сийлов!\n— Мен бошқа масалада келдим. Болангизга ёрдам бермоқчиман.\n— Тавба, бу яна нимаси, устимдан куляпсизми, ўзим адойи тамом бўлган пайтда бунақа иш қилманг, Муяссар, Аллоҳга ҳам маъқул келмайди! Дўхтирлар давосини тополмади, охири уйга олиб кетишимни сўрашди. Сиздек бир тиббиётдан бехабар инсон қандай қилиб боламнинг дардига даво топиши мумкин?!\n— Илтимос, ичкарига киритинг! — илтижоли тарзда сўради Муяссар. — Менга ишонинг, ҳаммаси яхши бўлади.\nВасила индамай четга ўтиб, эшикни очиқ қолдирди. Муяссар ичкарига ўтди. Икки аёл бир тўшак бўлиб ётган болакайнинг тепасига келишди.\n— Мана шу аҳвол! — деди Васила кўз ёшларини артаркан. — Иситмаси тушмай, ўзига келолмай ётибди.\nМуяссар аста болакайнинг ёнига ўтириб, сумкасидан гиёҳни олиб, атрофига сепа бошлади. Аста пичирлаб, мўйсафид тайинлаган гапларни гапирди. Ҳеч қанча вақт ўтмасдан, болакай кўзини очиб, Муяссарга тикилиб қолди.\n— Мен сизни танидим. Айиқчамни топдингизми? — деди сўнг.\n— Ҳа, ўша куни ойижонимникида қолдирган экансан, олиб келдим, — дея Муяссар сумкасидан ўйинчоқни олиб, болакайга узатди. — Мана, айтгандим-ку, топсам, олиб чиқиб бераман, деб.\nМуяссар болакай билан хайрлашиб чиқиб кетди. Васила унинг ортидан ҳеч нарсага тушунолмай тикилиб қолганди. Болакай бир ой ичида оёққа турди. Муяссарнинг эса кўзлари хиралаша бошлади, олти ойдан сўнг эса бутунлай кўрмай қолди. Азизбек шифокорларга кўрсатди, аммо Муяссарнинг кўзини даволаб бўлмади. Аёл кўр бўлиб қолганлигининг асл сабабини билар, лекин ҳеч кимга бу ҳақда гапиролмасди.\nКатегория: Hikoyalar to'plami | Просмотров: 40 | Добавил: Sherlaruz.CoM | Теги: #newsuz, #habarlar, #uznews, #Yangiliklar, #ahborot, #новости, #news, #Yangilik, #xabarlar | Рейтинг: 0.0/0


«Зилзилами ёки юк машинаси?» Метро қурилишидан норози чоштепаликлар\n20:22 / 22.06.2019\nЗамонавий илғор давлатларнинг белгиларидан бири бу ривожланган транспорт тизимидир. Транспорт турларининг энг қулайи метро десак ҳеч ким қаршилик қилмаса керак. Лекин унинг қурилиши қандай бўлади? Унинг қурилишидан ҳеч ким азият чекмайдими? Аҳолининг рози-ризочилиги билан бўладими ўзи? Айнан шундай масала билан пойтахтимизнинг Сергели туманидан бир оила шикоят билан чиқди.\nТуманнинг Чоштепа маҳалласи, 177-уйда истиқомат қилувчилар учун бу метро қурилиши анча қимматга тушган. Деворининг ёнидан ўтиб бораётган ер усти метроси уларнинг тинчини бузган. Оиланинг ҳадик ва алам ичида айтганларини келтириб ўтамиз.\n«2016 йил 25 сентябрда шаҳар ҳокимияти вакиллари 40 нафар бўлиб келишди. Дам олиш куни эди. Уйимизда қурилиш ишлари бўлаётган эди. Улар бизга қурилишни тўхтатишимиз, кўчишимиз кераклигини айтишди. Шу билан ҳамма қурилишларни тўхтатдик. Метро қурилиши ишлари бошланиб кетди. 130 тонналик ускунаси бор. Ерга кириб кавлайди. Ишлаганида ер силкинади. Уйда қуёнларим бор. Уларга овқат бериш учун борган вақтимда кран билан катта тошни деворнинг олдига ташлади. Иккинчи қават шундай олдимга қулаб тушди. Мен болаларни босиб қолди деб ўйладим. Шок ҳолатига тушиб қолдим. Болалар ортимдалигини кўриб ўзимга келдим. Маҳалла одамлари югуриб келишди. Метро қураётганларнинг эса умуман иши бўлмади. Ҳоким келиб айтиб кетганига 2 йилдан ошди. 3 ойдан кейин кўчасизлар, кейин яна 3 ойдан сўнг кўчасизлар дейишади. Сентябрь келса 3 йил бўлади. Ҳеч қандай янгилик йўқ. Қурилишларимиз ўша жойида қолиб кетди. Ичлари ёрилиб ётибди.\nПрокуратура, ҳокимликлардан жавоблар келган. Чора кўришларини айтишган. Ҳеч чора кўрилмайди. Очиғи агар уйларимизда қимирлаш бўлса, биз фарқлай олмаймиз. Бу зилзилами ёки метро қурилишидаги катта машиналар ўтяптими? Билмай қоламиз», дейди Шоира Қўшақова.\nУй эгалари билан гаплашиб турган вақтимизда аҳоли мурожаатларини ўрганишимиз вақтида бўлиб турувчи одатий ҳол яна қайтарилди. Мурожаатлари жавобсиз қолаётган бир гуруҳ қўшнилар биз келганимизни эшитиб, атрофимизни «ўраб» олишди. Бирма-бир ўз дардларини айта кетишди. Улардан мисоллар келтирамиз.\n«Бор-йўғи 5 хонадонмиз. Бизнинг уйларни бузиб керакли ишларни қилишса бўлди. Йўл очилади. Уларга ҳам осон бўлади, бизга ҳам. Ҳозирча аниқ гап йўқ. Аниқ қилиб «қоласизлар» ёки «бузилади» деган гап йўқ. Бузса бузворсин, бузмаса аниғини айтсин. Уй ичига кириб ўтириш учун ҳам таъмирлашим керак, пул сарфлашим керак. Пул сарфлаганимдан сўнг, шарт келиб уйингни бузамиз деб меҳнатимни бир тийин қилса менга алам қилади», дейди Гўзал Раҳимбаева.\n«Бу уйда энди ремонтини чала қилишган вақтда келишиб ремонтини тўхтатишни айтишган. Уйлари авариявий ҳолатда. Деворлари қулаб кетди. Биз пенсиядаги одам бўлсак, бир кун мазамиз бўлса бир кун бўлмайди. Аниқ гапни билмай бирор ишни қилмай ўтирибмиз» дейди Муҳаббат Ҳошимова.\n«Бир ойда ҳал қилиб берамиз дейишганига икки ой бўляпти. Ҳали дарак йўқ. Яқинда ёмғир ёғганда ҳамма сув ичкарига кирди. Икки марта машина урди. Уйда ёриқлар бўлиб кетди. Қўйилган устунлардан 6 метр нарида бизнинг уй. Техника камида 12 метр узоқликда бўлиши керак экан. Кечаси билан ишлашади. Вибрацияси кучли. 2 йилдан бери бузаётган бўлса, қатнаяпмиз ҳокимиятга. Ҳал қилишга ваъдалар беришади. Охиргисида ҳам «сизларни бир ой ичида кўчириб чиқарамиз, бу ерда туришинглар мумкин эмас» дейишди. Натижа эса бир хил. Бошқа жойга кўчиб ўтишни ҳеч ким хоҳламайди. Ҳовлида туришни ҳамма ҳам хоҳлайди. Лекин техника хавфсизлигига жавоб бермайди», дейди Қудрат Нурматов.\nУйларнинг олдига бориб, бор ҳолатни кўрдик.\n«Уйимиз олдидаги чуқурни 28 метр ер ичигача кавланади. Баландлиги 30-40 метр чиқади. Мана уйимиз олдидан 6 метр чиқади. Хавфсизлик техникаси йўқ, умуман. Икки йилдан бери шу ерда қурилиш бўляпти. Ҳамма устунлар қўйилиши давомида тун-у кун ишлашмоқда. Ҳозир ишлашмаяпти. Суткада 1-2 соат ишлашмайди. Қолган вақт кавланганда чанг-тўзон. Шу устунни кавлашни анча вақтдан бери айтамиз. Болаларимиз кўп. Бирор нарса тушиб кетса, ҳеч ким жавоб бермайди-ку», дейди мурожаатчи.\nМурожаатчилар билан гаплашгандан сўнг, уйларнинг атрофини ўзимиз ҳам бир кўздан кечирдик. Мурожаат қилган аёлнинг уйи ташқаридан қараганда ҳам абгор ҳолатда. Уйлар эрта-индин қулаш арафасида турибди.\nМурожаатчиларнинг арзларини тингладик. Энди тегишли давлат ташкилотларидан изоҳ олишимиз керак эди.\nДастлаб, Сергели тумани ҳокимлигига йўл олдик. Мутасаддилар бизга ишчи гуруҳ сифатида юрган Тошкент шаҳар муниципал активларни бошқариш маркази вакили Дилшод Ҳашимовни кўрсатишди. Масъул шахс бизга бузилиш режасига киритилган жойларни кўрсатиб ўтди.\n«Режадаги сариқ линия ичи метро учун очилиши назарда тутилмоқда. Бунинг ичида ҳеч нарса бўлмаслиги керак. Штрихли кўк линия ўрнида автобус бекати тушади. Вилоятдан келган автобуслар шу ерга келиб жойлашади. Бунинг ёнида метро станцияси тушмоқда. Бу бузилишлар қачон бўлиши ҳозирча номаълум. Икки қаватли уйлардан иккитасини буздик. Ҳозир яна иккитасини бузмоқчимиз. Балки шундан сўнг бу уйларни бузишга тушармиз. Ҳудуддагилар огоҳлантириб бўлинган. Қачон бузилишидан эмас, умуман бузилишга тушгани ҳақида хабарлари бор. Ҳар бир фуқарога айтиб чиқилган. Бузилиш вақтини мен ҳам айта олмайман. Уларнинг уйларини бузиш иккинчи босқичда бўлади. Ҳозир биринчи босқичда иш олиб борилмоқда. Уйи бузилган фуқароларга Чоштепадаги янги қурилган уйлардан берилмоқда. Уларга ҳам шу жойдан берилар, балки», дейди мутахассис.\nУ бу ҳолатга фақат «юқори»дан, раҳбарлардан рухсат бўлганидан кейин аниқ жавоб бўлишини айтди.\nБалки, «юқори»дагилар аҳолининг яшаб турган бошпаналари бу аҳволда эканлигини билишмас, балки уларга кўр-кўрона «доклад»лар қилиняптими буниси бизга қоронғи. Лекин айтиш жоизки, аҳоли ҳар куни ҳадикда яшамоқда. Уйим босиб қолмасмикин, эрталаб туриб фарзандларимни соғ-омон кўрармикинман, бу мавҳумликлар тугармикин деган саволлар гирдобида қолмоқда. Балки ушбу лавҳаларни кўриб аниқ жавоб бермаётган раҳбарлардан бирор садо чиқиб қолар? Минглаб ватандошлар равнақи учун хизмат қилувчи ушбу метро линиялари деб бир неча хонадон вакиллари ортиқ азият чекиб қолмаслигига умид қиламиз. Ўйлаймизки, яқин вақтлар ичида ҳукумат вакилларидан аниқ жавоб берилади.\n08:42 / 04.08.2020\nСергели туманида янги маҳаллалар ташкил этилади\n20:30 / 25.07.2020\nШайхонтоҳурдаги «Ёшлик» спорт мажмуасида коронавирус ташхиси қўйилган беморлар даволаниши учун шароит яратилмоқда\n14:01 / 25.07.2020\nСергелида спорт мактаби ҳудудида тез ёрдам шифохонаси ташкил этилмоқда


Роналдудан навбатдаги рекорд\nКриштиану РоналдуЕвро-2020 саралаши\nЕвро-2020 саралашидан ўрин олган Литва – Португалия баҳсида меҳмонлар йирик ҳисобда ғалаба қозонишди (1:5).\nБу ўйинда Португалия миллий жамоаси сардори Криштиану Роналду покерга эришди ва Европа чемпионатлари саралашларидаги жами голлари сонини 24тага етказиб олди. Энди у бу борада ҳам рекордчи саналади.\nБунгача Европа чемпионатлари саралашларидаги голлари сони бўйича ирландиялик Робби Кин 23та гол билан биринчи ўринда эди. Кин яқинда ўз «инстаграм» саҳифаси орқали «Роналду, рекордларинг етарлича. Шу рекордни менга қолдир!» дея ҳазил пост қолдирган эди.\nМаълумот учун, Литва Роналду гол урган 40-миллий жамоадир.


Талабалар аппеляция инстанциясида кўрилаётган очиқ суд мажлисида қатнашди - zarnews.uz\nЯқинда вилоят суди судьялари СамДУ ҳуқуқшунослик факультети талабалари билан учрашув ўтказган ва мазкур тадбирда келгуси учрашув вилоят судида ўтказилишига келишиб олинган эди.\nКонституциямиз қабул қилинганлигининг 29 йиллиги олдидан Самарқанд вилоят суди ташаббуси билан “Конституция ва одил судлов” мавзуида янги форматда “очиқ эшиклар куни" ўтказилди.\nТадбирга СамДУ ҳуқуқшунослик факультети ҳамда Самарқанд юридик техникуми талабалари таклиф этилди. Талабаларни вилоят суди судьялари Баҳодир Алиқулов, Ҳулкар Келдиёрова, Бекзод Жумабоев ва суд ходимлари кутиб олди.\nДастлаб вилоят суди судьяси Б.Алиқулов талабаларга вилоят суди фаолияти ҳақида умумий тушунча берди. Шундан сўнг, талабалар кичик гуруҳларга бўлиниб, вилоят суди судьяларининг иш кабинетларига киришди, бевосита иш фаолияти билан танишиб, ўзларини қизиқтирган саволларга жавоб олди.\nСудьялар суд-ҳуқуқ соҳасида ишлаш катта шараф эканлиги билан бирга, улкан масъулият талаб қилишини, бунинг учун кучли билим, касбга садоқат, фидойилик ва тинимсиз ўз устида ишлаш лозимлигини билдиришди.\nКичик анжуманлар залида устозларнинг ибратли ҳаёт йўли мисоллар билан эътироф этилди.\nМажлислар залида вилоят суди судьялари Бекзод Жумабоев ва Ҳулкар Келдиёрова талабалар билан давра суҳбати ўтказиб, суд тизимидаги сўнгги ўзгаришлар, шунингдек, вилоят суди фаолияти ва тузилмаси ҳақида тушунча берди. Давра суҳбати расмийликдан йироқ, самимий ва дўстона ташкил этилгани сабабли талабалар ҳам жуда фаол иштирок этди.\nШундан сўнг талабалар икки гуруҳга бўлиниб, вилоят суди аппеляция инстанциясида кўрилаётган очиқ суд мажлисларида иштирок этди. Бу тадбир талабаларда катта таассурот қолдирди, чунки улар ҳақиқий суд жараёнида иштирок этиб, олаётган назарий билимларини амалиётдаги кўринишининг гувоҳи бўлишди.\n“Назария ва амалиёт уйғунлиги - муваффақият омили” шиори остида ташкил этилган мазкур тадбирда ҳаяжон билан иштирок этган ҳар бир талаба танлаган касбига бўлган меҳри ошиб, янада шижоат билан ўқиш, ўрганишга, мақсад сари собитқадамлик билан интилишга ваъда берди.


Уйғотгичдаги белгиланган вақтни суриб қўйиш нима учун хавфли 3-12-2021, 00:33 | Zamin.uz\n11:15 / 28.10.2021\nУйғотгичдаги белгиланган вақтни суриб қўйиш нима учун хавфли?\nАслида бутунлай аҳамиятсиз кўринадиган бу одат қандай оқибатларга олиб келиши мумкинлиги, шунингдек, ундан қандай қилиб қутулиш кераклигини билиб қўйиш зарар қилмайди.\nКўпинча эрталаб уйғотгич жиринглаганда, унинг вақти, албатта, бироз кейинга сурилади. Бунинг ёмон томони йўқ, шунчаки кўпроқ ухлаш истаги, дейиш мумкин. Аммо шу тарзда психологик жараён билан боғлиқ муаммолар юзага келади. Нега уйғотгич жиринглаганда уйқудан туриш қийин кечади?\nМаълум бўлишича, янги куннинг бошланиши инсонни хурсанд қилмаса ва уни осонлаштириш учун етарли даражада мотивация бўлмаса, вазият анча қийинлашади. Қувончли воқеа арафасида эса ҳатто эрта бўлса ҳам уйғониш анча осон кечади. Демак, эрта уйғониш, энг аввало, яхши кайфият билан боғлиқ.\nСтатистик маълумотларга кўра, депрессиядан азият чекадиган одамлар учун эрталаб – куннинг энг оғир вақти ҳисобланади, чунки улар бефарқлик билан уйғонади, келгуси кундан қизиқарли ва фойдали нарсаларни кутмайди. Шунингдек, руҳий тушкунликдан азият чекмайдиган, лекин бир қатор муаммолари – севмаган иши, яқинлари билан муносабатлардаги доимий низо, қарз каби кайфиятни бузадиган бошқа кўнгилсизликларга учраган одамда худди юқоридаги ҳолат юз беради. Бу каби инсонлар учун ҳам уйғониш қийин, чунки у янги кунга қаршилик кўрсатади, бу эса ўз навбатида яна муаммо келтириб чиқаради. Аммо шундай вазият такрорланаверса, аҳамиятсиз одат янада жиддий муаммоларни пайдо қилади.\nМасалан, ҳаётнинг маъносини йўқотиш, ҳиссий чарчоқ, асабийлик – бир мунча вақт ўтгач барча муаммоларнинг комбинацияси улкан шарга айланади ва бу сезиларли даражада ҳаёт сифатини ёмонлаштиради, саломатликка ҳам ўз таъсирини ўтказади.\nБундан ташқари, уйғотгичнинг вақтини суриш уйқу сифатига ва умуман тананинг ҳолатига таъсир қилади. Гап шундаки, эрталаб уйқунинг босқичи тезлашади. Бу уйқу сифатли ва тўлиқ дам олиш ҳиссини бермайди, чунки у бир маротаба бузилди. Шундай қилиб, тез босқичдаги уйқуни узайтириш – биоритмлар ишига аралашув, танадаги одатий жадвалнинг бузилиши ва тунги уйқу сифатини ёмонлашуви, шунингдек, ухлаш жараёнида оғриқ пайдо бўлишига олиб келади. Бундан ташқари, қўшимча беш дақиқада етарлича ухлашнинг иложи йўқ. Бу вақтда танада қон босимининг ўзгариши, аритмия бўлиши мумкин, шунинг учун мазкур одат фақат салбий натижага олиб боради.\nБошда оғриқ, салбий фикр ва ташвишлар билан ухлаб, эртаси куни эрталаб ёмонроқ ҳолатда уйғонганмаслик учун нима қилиш керак? Агар эрталаб ўз вақтида туриш учун мотивация бўлмаса, унда уни ҳар ким ўзи яратиши лозим. Муаммонинг мукаммал ечими мотивацияга айланадиган янги соғлом одатни ривожлантириш бўлади.\nМасалан, одатдагидан бир соат олдин туриш ва куннинг биринчи соатини инсон ўзига бағишлаши керак – машқлар қилиш, кун учун мақсадларни белгилаш, қизиқарли ва фойдали адабиётларни ўқиш, медитация қилиш тавсия этилади. Ҳар кимнинг ўз машғулоти бўлиши мумкин, лекин асосийси, у фойда келтириши керак. Бу нима учун кераклиги, натижада нима олишни аниқ тушуниш керак, бошқача қилиб айтганда, узоқ муддатли мақсадни шакллантириш керак.\nАлбатта, бу унчалик осон эмас – фақат энг сабрли ва иродали одамларгина мақсадига эришади. Олдинга қўйилган мақсад туфайли инсон куч-ғайрат, умид, тиниқ онг, янги чўққиларни забт этиш истаги билан уйғонади. Уларнинг муваффақияти узоқ кутилмайди ва ўз орзусидаги ҳаётда яшаш анча осонлашади. Шунинг учун уйғотгич вақтини суриб қўйиш одати аҳамиятли ёки йўқлиги ҳақиқатан ҳам ўйлаб кўришга арзийди. “Замин” янгиликларини “Twitter”да кузатиб боринг\nЯнгиликлар » Ҳаёт тарзи » Уйғотгичдаги белгиланган вақтни суриб қўйиш нима учун хавфли?\nБугун, 00:45, Спорт


Чехия Президенти Земанга Очиқ Хат « Ўзбекистон Халқ Ҳаракати\n13 February 2014 - 12:23\nЎзбек диктатори Каримовнинг Прагага келиши муносабати билан Сизнинг адресингизга айтилган танқидлар кўпайди. Сизни 2005 йилда ўз халқини ўққа тутиб қатлиом уюштирган ва режим мухолифларини қийнаш ва ўлдиришни қонунлаштирган бир “сиёсий арбоб” билан учрашмасликка чақирмоқдалар.\nАммо Сиз, жаноб Президент бу давлатга Оврупада кўникилганидан фарқли ўларок, айниқса, Чехия каби инсон ҳақлари бир миллий бойлик савиясида эъзозланган бир ўлка лидеридан томонидан кутилмаган бир тепки кўрсатдингиз.\nСиз инсон ҳақлари ҳимоячиларини “мунофиқ”ликда айбладингиз, чунки улар сизнингча диктатор Ислом Каримовни Брюссел қабул қилганида индамай, уни АҚШ мулозимлари Афғонистондаги манфаатлари туфайли бошига кўтарганида уларга сизга қўйилган талабни қўймаганлар.\nЖаноб Президент Земан, Сиз бир хусусда юз карра ҳақлисиз: чиндан ҳам ўзбек диктатори ҳеч қачон на Брюсселда, на Вашингтонда у ҳақ этган манфий муносабатни кўрмади. Ҳолбуки, Каримовнинг халқни эзиш тажрибасидан 1 фоизини ҳам эгалламаган Лукашенко, Янукович каби авторитар лидерлар бугун Оврупа ва АҚШ учун том маънодаги диктаторлардир.\nМунофиқликнинг ҳақиқийси бу эмасми, жаноб Земан?\nЎзбекистонлик мухолифларга келсак, бу жамоа энг даҳшатли шароитда – доимий изоляцияда, мунтазам тазйиқ ва қийноқ шароитида, ҳар он ва ҳар ерда – ичкарида ёки хорижда – ўлдирилиш таҳликаси остида яшамоқдалар!\nБу инсонлар Каримов режимига норозиликларини 25 йилдан бери тўхтамасдан билдириб келмоқдалар. Агар Сизга қизиқ бўлса, Оврупа Иттифоқи ва Оқ Уй архивларига бир кўз ташланг, у ерда биз ёзган “очиқ” ва “ёпиқ” хатларимизннинг катта қабристонини кўрасиз.\nТабиий, Ғарбда “инсон ҳақлари ва демократик қадриятлар”ни рад қиладиган битта ҳам сиёсат арбобини тополмайсиз. Аммо иш конкрет амалга келганида, аксарият сиёсатчиларнинг сўзи амалидан йилдирим тезлигида узоқлаша бошлайди. Фақат бу лидерлар оломони ичида жуда оз шахсларга ўз сўзининг эгаси бўлиш насиб этади.\nШундай шахс Вацлав Гавел эди. Мен бу шахсни буюк бир ҳурмат ва шукрон туйғуси билан эслайман.\n2001 йилда Ўзбекистон давлати талаби билан Прага шаҳрида ҳибсга олиндим. Мени бир пайтлар Вацлав Гавел ўтирган Панкрас тюрмасининг бир ҳужрасига қамадилар. Камина “давлат тўнтаришига ташаббус қилган бир террорист” айблови билан ҳибсга олингандим ва Ўзбекистонга экстрадиция қилинишим хавфи жуда катта эди.\nАммо ҳибсга олингандан 5 кун сўнгра радиодан Чехия президенти Вацлав Гавел чиқиш қилиб, “узбек мухолифатчисининг ҳибсга олиниши хато бўлди” деди. Бу баёнотдан сўнгра 40 кунга қамоқ ҳукми чиқарилганига қарамай, мени 14 кун сўнгра судгача Президент Гавел кафолати билан озод қилишди.\nБу воқеадан кейин Ўзбекистон раҳбари Каримов Гавелга қарши шантаж қила бошлади. “Ўзбекистон билан тузилган кўп миллион долларлик трамвай сотиб олиш лойиҳасини бекор қиламан”, деб туриб олди. Бунга жавобан Вацлав Гавел: ” Чехия ҳар қандай шароитда бир тоталитар лидерга бир диссидентни таслим қилмайди” деди.\nВацлав Гавел шундай инсон эди. Сўзи ва амали ҳар доим бир бўлган бир лидер эди. Бундай шахслар фақат ўз халқларининг эмас, балки бутун Башариятнинг номусларидир. Бизнинг номусимиздир.\nСаройингизда Ўзбек диктаторини кабул этаркан, бу хусусни унутмаслигингизни жуда-жуда истардим.\nМуҳаммад Солиҳ – Ўзбекистон Халқ Ҳаракати лидери


16 феврални хотирлаб...\n09 март 2021, Тошкент вақти: 00:23\nТўлқин Бундан 6 йил муқаддам - 1999 йил 16 февралда Тошкент шаҳрининг бир неча жойида кучли портлашлар содир этилганди. Ўзбекистондаги илк террорчилик ҳаракати деб ҳисобланаётган ушбу портлашларда 20 га яқин киши қурбон бўлганди.\nШу куни Вазирлар Маҳкамаси биносида Ўзбекистоннинг 1998 йилги иқтисодий-ижтимоий ривожланиши якунларига бағишланган йиғилиш белгиланганди. Биринчи портлаш йиғилишга Ўзбекистон Президенти Ислом Каримов етиб келишига 10 дақиқа қолганда – соат 10.45 да мазкур бино олдида содир бўлди.\nЎзбекистон телевидениеси портлашдан бир неча дақиқа ўтиб воқеа жойида ҳозир бўлган Президентга ички ишлар вазири Зокиржон Алматов жиноятчилар кимлиги маълумлиги ва улар тез орада қўлга олинишига ваъда берганини намойиш этди.\nФожеанинг эртаси куниёқ террорчилик ҳаракатини содир этишда гумон қилинаётган ва қидирилаётган шахслар ҳақидаги маълумотлар ҳамда уларнинг суратлари эълон қилинди.\nҲукумат портлашларни содир этишда “Ал-Қоида” террорчилик гуруҳи билан алоқада бўлган Ўзбекистон исломий ҳаракатини айблади.\n1999 йил 3 июнда Ўзбекистон Олий судида 16 февраль портлашларида алоқадорликда айбланган 22 киши устидан суд бошланди. Улар орасида Зайниддин Асқаров, Баҳром Абдуллаев, Муродилла Қозиев ва бошқалар бор эди. Айбланувчиларнинг 6 таси кейинчалик ўлим жазосига ҳукм қилинди.\n“Эрк” партияси бош котиби Отаназар Ориповнинг хотирлашича, орадан бир йил ўтиб, 2000 йилда мазкур террорчилик ҳаракатини уюштиришда айбланиб, “Эрк” раиси Муҳаммад Солиҳ, Ўзбекистон исломий ҳаракати раҳбарлари Тоҳир Йўлдош ва Жума Намангоний устидан сиртдан суд ўтказилган. М.Солиҳ 15,5 йиллик қамоқ жазосига ҳукм қилинган. Т.Йўлдош ва Ж.Намангонийга ўлим жазоси берилган.\n2003 йил 27 ноябрда Ўзбекистон Миллий хавфсизлик хизмати “Озодлик”, “Би-Би-Си” ва “Америка овози” радиолари мухбирларини 16 февраль портлашларида айбдор деб топилган Ўзбекистон исломий ҳаракати етакчиларидан бири Зайниддин Асқаров билан учрашувга таклиф этди.\nУшбу учрашувда З.Асқаров кутилмаганда 16 февраль портлашларида М.Солиҳнинг умуман алоқаси йўқлиги, у бу ҳақда судда ёлғон гувоҳлик берганини маълум қилди. З.Асқаровнинг билдиришича, портлашлар Абдували қори тарафдорларининг иши бўлган.\nИнтерпол қидирувида бўлган Муҳаммад Солиҳ 2002 йилнинг 29 ноябрида Прага шаҳрида ҳибсга олинди ва Чехия суди уни айбсиз топиб, озод этди.


15 апрель куни қандай об-ҳаво кутилмоқда?\n12:51 / 14.04.2020\n«Ўзгидромет» Ўзбекистонда 15 апрель, чоршанба куни кутилаётган об-ҳаво маълумотини эълон қилди\nТошкент шаҳри. Ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 6-8 даража, кундузи 15-17 даража илиқ бўлади.\nҚорақалпоғистон ва Хоразм вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 3-8 даража, кундузи 15-20 даража илиқ бўлади.\nБухоро ва Навоий вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 5-10 даража, кундузи 15-20 даража илиқ бўлади.\nТошкент, Жиззах, Сирдарё вилоятлари. Ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 5-10 даража, кундузи 13-18 даража илиқ бўлади.\nСамарқанд вилояти. Ҳаво ўзгариб туради, баъзи жойларда бироз ёмғир ёғиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 5-10 даража, кундузи 13-18 даража илиқ бўлади.\nҚашқадарё, Сурхондарё вилоятлари. Ҳаво ўзгариб туради, баъзи жойларда бироз ёмғир ёғиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 7-12 даража, кундузи 15-20 даража илиқ бўлади.\nАндижон, Наманган, Фарғона вилоятлари. Ҳаво ўзгариб туради, баъзи жойларда ёмғир ёғади. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 7-12 даража, кундузи 13-18 даража илиқ бўлади.\nРеспубликанинг тоғли ҳудудлари. Ҳаво ўзгариб туради, баъзи жойларда ёмғир ёғади. Тошкент ва Наманган вилоятларининг тоғ ҳудудларида (1800 м дан юқорида) қор кўчиши хавфи бор. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 3 даража совуқ - 2 даража илиқ, кундузи 5-10 даража илиқ бўлади.


Архивы Улуқбек Марипов - 0\nKalit so'z: Улуқбек Марипов\nСадир Жапаров ҳукуматда тоза ишламаган вазирлар қамоққа ташланиши ҳақида огоҳлантирди\nПрезидент Садир Жапаровнинг интервьюси эълон қилинди. Президент бир қатор саволларга жавоб берди. Унинг сўзларига кўра, у янги ҳукумат аъзоларини тоза ишлаши ҳақида огоҳлантирганини айтади. “Давлатда ишлайдиган одамлар мен билан беш йил бирга ишлайди. У коррупция ва ўғирликка аралашса бир йил ичида озодликдан маҳрум қилиниши мумкин. Ҳеч ким кечирилмайди », – дейди у. Янги ҳукумат 4-февралда тузилган. Унга…\nСиёсатСадир Жапаров, Улуқбек МариповLeave a comment


Қозоғистондаги ўзбек қочқинлари ва муҳожирларига нисбатан қозоқ ҳуқуқ идоралари босими кун сайин ошмоқда.\nҚозоқ махсус хизматлари ўзбек диндорларига ташланди\nҚозоғистондаги манбаларга кўра¸ қўлга олинганлар Ўзбекистонда диний эътиқоди учун таъқибга учраб¸ Қозоғистонда учинчи мамлакатдан қочқинлик мақоми олиш илинжида юрган ўзбеклардир.\n9 июн куни Олмаотада 45 нафар ўзбек қочқинининг қўлга олингани ҳақида Озодликка воқеага бевосита гувоҳ бўлганлардан бири хабар қилди.\n- Эрталаб соат олтиларда, кимларгадир вақтлироқ бўлгандир, кимларгадир олти-олти ярим, полиция ҳодимлари ҳамма ўзбек қочқинлари уйига кирган. Бостириб киришган, огоҳлантирмасдан. Ётган жойларида, баъзиларининг кўрпа-тўшакларини очиб, ким бор, ким ётибди бу ерда, ёши нечада, деб сўраб, ёши етганлар, паспорт ёшида бўлганларни олиб кетган. Беш – олти киши қочиб қолишга улгурганлари бор, дейди ўзбек қочқини.\nАниқланишича, ўзбек қочқинлари уйига бостириб кирган кишилар ўзларини Олмаота шаҳри Mиграция департаменти xодимлари дея таништирганлар. Озодлик суҳбатлашган бўлган ўзбек қочқини, қўлга олинган қочқинларнинг шаҳар миграция департаментига олиб борилганини тасдиқлай туриб, айни пайтда у ерда Қозоғистон махфий хизмати ходимлари томонидан сўроқ қилинганини айтади.\n- Уйига борганлар оддий граждан формасида бўлган. Биз шу пайтгача, телефонларимиз ёки уй адресларимизни, масалан, айтган бўлсак ҳам УВКБ ООН га айтиб, бошқаларга айтмаган эдик. Кейин ишимиз департаментга кўчгандан кейин, ҳаммаси телефонларимиз, адресларимиз берилган. Ўша адресларни билиб, кейин бугун ҳамма уйқуда ётган пайти келиб, шу ишни килишди. Шу ерда бир актовий зали бор экан, мажлис зали, ўша ерда ҳаммасини йиғиб, фамилияларини битта-битта ёзишиб, баъзи бирларини биттадан олиб чиқиб сўроқ қилишаяпти, дейди ўзбек қочқини.\nБМТ нинг қочқинлар ишлари бўйича комиссарлиги қани?\nМазкур мавзуни ёритиш давомида, Озодлик мухбири миграция департаменти ходимлари ўзбек қочқинлари уйига эрта тонгдан бостириб кирган пайти, яширинишга муваффақ бўлган.\n- Мана шу хабарни эшитиб, мен УВКБ ООН га бордим. УВКБ ООН да экстренний номерлар борку, телефон қилишимиз керак бўлган номерлар. Ўшанга телефон қилсак, у телефонлари ишламаяпти, телефонларни кўтаришмаяпти. Кейин шунақа ишлар бошланганидан кейин, мен УВКБ ООН га бордим. Ўша ерга борсам, у ерда КНБ ва миграция департаменти ҳодимлари туришган экан. Мени ҳам ушлашди-да, кейин бир соатлардан кейин миграция полициясига олиб келишди, дейди ўзбек қочқини.\nУнга кўра, Миграция департаменти ҳодимлари томонидан қўлга олинган 45 кишининг уч нафарига Ўзбекистон томони қотиллик содир этганлик айблови билдирган. Шу боис, улар қозоқ ҳуқуқ-тартибот органлари томонидан сўроқ қилинмоқда. Қолган 15 нафар киши озодликка қўйиб юборилган.\nСуҳбатдошга кўра, миграция ҳодимлари томонидан қўлга олинган ўзбек қочқинларининг баъзиларига қозоқ ҳуқуқ-тартибот органлари ўтказган тергов пайтида қўпол муносабат кўрсатилган.\n- Кимлардир билан нормалний гаплашди, яъни ортиқча гап бўлмади. Кимларгадир сўкиб, қўпол муомала қилиб, итариб, қўлидан тортиб, у-бу нарса қилди. Ҳозир мана бу ерда турибмиз, бир киши туалетга чиқиб келишни сўраяпти, у ерга қўйишмаяпти. Бу ерда язваси бор одамлар бор. Ўшаларнинг овқат егиси келгани сабаб, тез-тез овқат еб туришлари керак, бу ерда овақат ейиш имкони берилмаяпти, дея маълум қилди миграция департаментида бўлган ўзбек қочқини.\nОлмаотадаги ўзбек қочқинлари ҳақ сўрамоқда\nБМТ қочқинлар бўйича Олий Комиссарлиги матбуот вакили Бобур Балоч ҳибс этилган ўзбек қочқинларини озод этиш борасида қозоқ расмийлари билан музокаралар бораётгани ва тўққиз қочқиннинг озод этилиши ана шу музокаралар натижаси эканини билдирди.\n- Идорамиз Олмаотадаги ҳибслар ҳақида хабар топгач¸ дарҳол Қозоғистон расмийлари билан боғланди. Бу қочқинлардан тўққиз нафари ҳозир озод қилинди ва қолганлари ҳам озод этилиши ҳақида ҳукумат бизни ишонтирмоқда, деди Бобур Балоч.\nУшланган қочқинларга таҳдид қилинмоқда\nМилиция бўлимига олиб кетилиб сўроқ қилинган ва кейинчалик қўйиб юборилган муҳожирлардан бири ўзбекистонлик бошпана изловчиларга нисбатан қўпол муносабатда бўлингани ҳақида гапириб берди.\n- Кундузи баъзи бир сўроқлар бўлган. ДВД дагиларни сўроқ қилишган. Сўроқ пайтида департамент по делам миграциянинг одами қатнашган дейишади. Шунақанги хабарлар борки¸ бу қанчалик нима билмадим¸ аëлларга айтилганки¸ Ўзбекистоннинг талаби билан бўляпти. Бу одамларга Ўзбекистонда жиноий ишлар очилган. Эмишки Ўзбекистон бугун чегараларини ëпганмиш. Қозоғистондан Ўзбекистонга қанақадир жанггарилар кириш хавфи бор эмиш. Шу сабабли ҳаммасини соат 6 да уйларида бўлган пайтда йиғиб олиб кетган деган ҳар-хил гаплар бор.\nОзодлик: “Сизларга жиноий иш очилган” деб ким айтган?\n- Департамент по делам миграциининг каттаси Олтинбекова айтган. Айтишибдики¸ “Ким бизлардан қоғоз олган бўлса¸ мен уларни олиб чиқиб кетаман. Пока бу қоғоз борлигича ҳеч ким олиб кета олмайди” дебди. Биз уларга қочоқ мақомини бермайдиган бўлсак¸ унда олиб кетиши мумкин¸ дегандай гап-сўзлари бўлибди¸ дейди милиция бўлимига олиб кетилиб сўроқ қилинган ва кейинчалик қўйиб юборилган муҳожирлардан бири.\nОлмаота Миграция қўмитаси расмийлари Қозоғистон ҳуқуқ-тартибот идоралари мамлакатда ноқонуний мигрантларни аниқлаш учун амалиётлар ўтказиб туради ва ўзбекистонлик 40 нафар бошпана изловчи ҳам шу амалиёт доирасида текширилаётган бўлиши мумкинлигини айтишди. Уларга кўра, ҳар қандай шахсни аниқлаш учун қозоқ ҳуқуқ-тартибот идоралари уларни уч кун давомида ушлаб туришга ҳақли ва бу халқаро қонунчиликка зид эмас.\nАммо, Олмаота милиция бўлимига олиб кетилиб сўроқ қилиниб қўйиб юборилган ўзбекистонлик қочқин Ҳусанжоннинг айтишича, улар хонадонида куннинг иккинчи ярмида ҳам тинтув тинмаган.\n- Ҳозир ëмон муомала қиляпти. Уйларни обыск қилиб текшираëтганлари¸ баъзи бир уйларни бузиб кираëтганлари қонунга тўғри келмаса керак. Компютерларни олиб чиқиб кетаяпти сўрамасдан. Хоҳлаган нарсасини қилиб юрибди. Баъзи бир уйларда бизлар йўқмизда. Уларга қурол солиб қўйиб бу ердан қурол чиқди дейишга ҳам ҳаққи бор. Буни ким нима деб исботлаб беради? Ҳозирга қадар 25 тами¸ 26 тами одам ҳибсда ушланиб турибди. 15 ëки ундан сал кўпроқ одам қўйиб юборилган. Ўша ердан битта болани олиб кетиб қолган. Ҳозир қаëққа олиб кетгани ҳам номаълум. Қолганларини ДВД нинг подвалида ушлаб турибди.\nОзодлик: Чиққанлар нима деяпти?\n- Мен ўзим ҳам кириб чиқдим. Улар ортиқча гап гапирмаяпти. Ëнимиздаги битта шеригимизни олиб кириб кетиб “Сен бу ерда нарушение қилиб юрган экансан. Ўзбекистонда сенинг ҳеч қанақа айбинг йўқ экан. Сен хотинингни олгин¸ ҳозир автобусга ўтириб чиқиб кетсанг¸ чегарадан ўзимиз ўтказиб қўямиз” деб давление қилган. Психологик атака қилишган. У бола ўзини йўқотиб қўйган. Ëш бола бўлган у.\nОзодлик: Қаерда у ҳозир?\n- Уни ҳам қўйиб юборди. У бизлар билан бирга. Мана ҳозир ўзи айтиб беради ҳаммасини.\n- Кирган вақтимда “Қаердансан?” деди. “Тошкентданман” дедим. “Сен Қозоғистонга нима учун беженец бўлиб келдинг?” деди. Мен “Намоз ўқиганим учун¸ бошқа бўлганим учун¸ мени қийнагани учун қочиб келдим” десам¸ “Сени Ўзбекистонда қийнаëтгани йўқ. Ўзбекистонда сени ҳеч қанақа қийнамайди. Сенм ëлғон гапираяпсан. Сени мен ҳамма ëғингни биламан. Сени танийдиган одамларни биламан. Сен иккита одамнинг нимасига қарши бизга гувоҳлик берасан” деб менга иккита одамни айтишди. Мана шу ерда юрадиган қочоқлардан иккитаси. “Ҳозирги вазиятда сенинг иккита шансинг бор. Ë турмага кетасан ëки ҳозир хотинингни оласан ва биз сени бу ердан йўлкирани бериб автобусга ўтиргизиб қўямиз. Черняевкада ўзимизнинг одамлар кутиб олади. Ўзбекистонда бемалол яшайверасан. Сенга ҳеч ким ҳеч нарса қилмайди. Ҳатто Каримов сенга қоғоз ëзиб беради” деди¸ дейди милиция бўлимига олиб кетилиб сўроқ қилинган ва кейинчалик қўйиб юборилган муҳожирлардан бири.\nОлмаотада ўзбекистонлик қочқинларнинг ҳибсга олиниши билан боғлиқ бугунги воқеа Қозоғистон қочқинлар учун хавфсиз жой эмаслигини яна бир бор тасдиқлади.\nШу йилнинг апрел ойида Қозоғистондаги қочқинларнинг иши Миграция хизмати назоратига ўтган эди. Муҳожирлар шундан сўнг ўзларини ҳимоясиз ҳис қилиб келаётганликларини айтишади.\n- Анча катта хавф сезаяпмиз энди. Ҳозир нима қилишимизни билмаймиз. Худди боши берк кўчага кириб қолгандаймиз. “Биз сизларни ҳимояга олдик. УВКБ ООН қила олмаган нарсани биз қиламиз” дейди. Лекин ваҳоланки тонг саҳарда уйингизга бостириб кирса¸ сизнинг оила¸ бола-чақангизга қарамаса¸ олиб кетаëтган пайтда “Бизнинг ҳеч қандай претензиямиз йўқ” деб ëздириб олса. “Полиция¸ миграцияга ҳеч қндай претензиям йўқ” деган нимани ëздириб олиб чиқариб юборишди. Мажбурмизда. Бир нарса дейдиган бўлсак¸ ўша ернинг ўзида яна бизни ҳам ўша ерда олиб қолинганлар сафига қўшиши аниқ эди¸ дейди милиция бўлимига олиб кетилиб сўроқ қилинган ва кейинчалик қўйиб юборилган муҳожирлардан яна бири.\nҲозирда ўндан зиёд ўзбекистонлик бошпана изловчи Бирлашган Миллатлар Ташкилотининг қочқинлар бўйича Олий Комиссарлиги Олмаота бўлими олдида тўпланиб, ўз тақдирларидан хавотир изҳор эта бошлаганлар.\nЛекин, БМТ қочқинлар бўйича Олий Комиссарлиги матбуот вакили Бобур Балочнинг айтишича, Қозоғистондаги қочқинлар тақдирини Қочқинлар иши бўйича БМТ идораси яқиндан кузатиб боради.\n- Ҳақиқатан ҳозир қочоқ мақоми бериш ваколати Қозоғистон ҳукумати зиммасида, лекин бизни идорамиз ҳам бу жараёнда ҳукумат идоралари билан бирга иш олиб боради ва вазиятни яқиндан кузатади, дейди Бобур Балоч.\nНега қозоқ махсус хизматлари бошпана изловчиларни ушлади?\nШу йилнинг 21 апрелида эришилган ўзаро келишувга кўра¸ Қозоғистонда бошпана изловчиларга қочқинлик мақомини бериш ёки уларни юртига қайтариб юбориш масаласини БМТнинг қочқинлар иши бўйича Олмаота ваколатхонаси эмас, балки Қозоғистон Меҳнат вазирлиги қошидаги миграция департаменти ҳал қилади.\nБунга қадар БМТ қочқинлар иши бўйича Олмаота ваколатхонаси қўшни давлатлардан Қозоғистонга келган қочқинларга “бошпана изловчи шахс” сертификатини берар ва ана шу ҳужжат асосида қочқинлар Қозоғистон ҳудудида бемалол яшай олардилар.\nЎзбекистонда қидирувда бўлган, аммо БМТ қочқинлар идорасининг мазкур ҳужжатини олган ўзбек қочқинлари қозоқ полицияси томонидан қўлга олинган тақдирда ҳам ўз юртига бадарға қилиниши мумкин эмасди. Янги қабул қилинган қонунга кўра эса бундай ҳужжат ўз кучини йўқотади. Ана шу келишув кучга кирганидан бери Қозоғистонда бошпана изловчи мақомида юрган ўзбекистонликларнинг Ўзбекистонга экстрадиция қилиниш хавфи кучайди.\nАйни пайтда¸ Қозоғистон ҳудудида бошпана топган ўзбек қочқинларининг қозоқ махфий хизматлари томонидан таъқиб қилиниши, уларнинг ойлаб ҳибсда сақланиши ҳамда ўзбек қочқинларининг Қозоғистон ҳудудида бедарак йўқолиши ҳолатлари кейинги йилларда кўп учраган. Хусусан¸ 2005 йил 27 ноябр куни Тошкентдаги “Хўжа Нуриддин” масжидининг собиқ имоми¸ таниқли имом Обидхон қори Назаровнинг сафдошларидан бири Руҳиддин Фахриддинов Ўзбекистон Миллий хавфсизлик хизмати сўровига асосан Қозоғистонда ушланиб¸ Тошкентга бериб юборилган ва 2006 йили Ўзбекистон конституциявий тузумига тажовузда айбланиб 17 йилга озодликдан маҳрум қилинган эди.\nАйрим кузатувчиларга кўра¸ Ўзбекистонда Обидхон Назаров сафдошларига нисбатан таъқиблар янги босқичга кирган айни кунларда диний эътиқоди учун мамлакатни тарк этган ўнлаб ўзбекистонликларни ҳибсга олиш ва ҳатто уларни Ўзбекистонга экстрадиция қилиш Шанхай ҳамкорлик ташкилоти саммитида қатнашиш учун Тошкентга келаëтган Қозоғистон президенти Нурсултон Назарбоевнинг мезбон Каримовга тортиғи бўлиши мумкин.\nОзодлик кун давомида қозоқ миграция департаменти ходимлари томонидан қўлга олинган ва сўроқ қилинаётган ўзбек қочқинлари тақдирини яқиндан кузатишга уринади.


Москвада оммавий муштлашган мигрантларга қарши жиноий иш очилди - 30.08.2021, Sputnik Ўзбекистон\nРоссия ЖКнинг безорилик моддаси билан жиноий иш қўзғатилди. Бу модда топилганлар етти йилгача озодликдан маҳрум қилишни назарда тутади. 30.08.2021, Sputnik Ўзбекистон\nТОШКЕНТ, 30 авг – Sputnik. Москванинг Бауманская кўчадасида юз берган оммавий муштлашувдан сўнг жиноий иш қўзғатилди. Бу ҳақда РИА Новости хабар бермоқда.“Мазкур ҳолат бўйича Россия ЖКнинг 213-моддаси 2-қисми (Безорилик) билан жиноий иш қўзғатилди. Жиноий иш юзасидан суриштирув ишлари давом эттирилмоқда”, - дейилган хабарда.Бу моддада айбдор деб топилганлар етти йилгача озодликдан маҳрум қилиниши мумкин.Аввалроқ Москвадаги Бауманская кўчасида Марказий Осий мамлакатларидан бўлган шахслар оммавий муштлашгани хабар қилинган эди. Полиция бўлимига воқеага алоқадорлигини текшириш учун қарийб 50 киши олиб келинган. Шулардан 15 нафарига нисбатан майда безорилик моддаси билан баённома тузилган, қолганлари билан профилактик суҳбат ўтказилган.Бундан ташқари, шахсан Россия Тергов қўмитаси раиси Александр Бастрикин Москва марказида мигрантлар уюштирган оммавий муштлашув юзасидан текширув ўтказишни топширган.\nмигрантлар, россия, оммавий муштлашув\n15:56 30.08.2021 (янгиланди: 16:17 30.08.2021)\nРоссия ЖКнинг безорилик моддаси билан жиноий иш қўзғатилди. Бу модда топилганлар етти йилгача озодликдан маҳрум қилишни назарда тутади.\nТОШКЕНТ, 30 авг – Sputnik. Москванинг Бауманская кўчадасида юз берган оммавий муштлашувдан сўнг жиноий иш қўзғатилди. Бу ҳақда РИА Новости хабар бермоқда.\n“Мазкур ҳолат бўйича Россия ЖКнинг 213-моддаси 2-қисми (Безорилик) билан жиноий иш қўзғатилди. Жиноий иш юзасидан суриштирув ишлари давом эттирилмоқда”, - дейилган хабарда.\nБу моддада айбдор деб топилганлар етти йилгача озодликдан маҳрум қилиниши мумкин.\nАввалроқ Москвадаги Бауманская кўчасида Марказий Осий мамлакатларидан бўлган шахслар оммавий муштлашгани хабар қилинган эди. Полиция бўлимига воқеага алоқадорлигини текшириш учун қарийб 50 киши олиб келинган. Шулардан 15 нафарига нисбатан майда безорилик моддаси билан баённома тузилган, қолганлари билан профилактик суҳбат ўтказилган.\nБундан ташқари, шахсан Россия Тергов қўмитаси раиси Александр Бастрикин Москва марказида мигрантлар уюштирган оммавий муштлашув юзасидан текширув ўтказишни топширган.


Йил сарҳисоби: ички ишлар органлари ходимлари муносиб тақдирланди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Йил сарҳисоби: ички ишлар органлари ходимлари муносиб тақдирланди\nЖиззах вилояти мусиқали драма театрида Янги йил муносабати билан Жиззах вилояти ички ишлар бошқармаси, соҳавий хизматлар ҳамда ички ишлар бўлимлари ходимлари, уларнинг оила аъзолари, соҳа фахрийлари ҳамда Ички ишлар вазирлиги Жиззах академик лицейи каби тизимга алоқадор жамоалар вакиллари иштирокида тантанали йиғилиш уюштирилди.\nЙиғилиш аввалида вилоят ички ишлар бошқармаси бошлиғи, генерал-майор Ғайрат Қодиров сўзга чиқиб, барчани янги йил билан қутлади ва вилоятда жиноят ҳамда ҳуқуқбузарликларнинг олдини олиш борасида йил давомида амалга оширилган тадбирларга атрофлича тўхталиб ўтди. Хусусан, ҳуқуқбузарликлар профилактикаси тизимининг кучайтирилиши вилоятдаги 88 та маҳаллада қонунбузарликлар содир этилмаслигига омил бўлган. Натижада 2018 йилга нисбатан жиноятлар миқдорининг сезиларли даражада камайишига эришилди.\nШунингдек, соҳа ходимлари томонидан секторларда салмоқли ишларга қўл урилган. Чунончи, Арнасой туманида “Илғор ҳудуд” синов лойиҳасини амалга оширишда тизим вакилларининг улуши катта бўлди. Тумандаги тўртта ташкилот биноси ички ишлар тизими маблағлари ҳисобидан бунёдга келтирилди.\nХудди шундай, вилоятнинг барча ҳудудларида йўл қурилиши, ичимлик суви, электр таъминоти каби аҳолини қийнаётган муаммоларни ҳал қилишда фаол қатнашилган. Қисқаси, 2019 йил ички ишлар органлари вакиллари хотирасида натижадорлиги билан қолиши тайин.\nТанатанали йиғилишда Ўзбекистон Республикаси Ички ишлар вазири ҳамда вилоят ички ишлар бошқармаси бошлиғининг буйруқлари асосида қатор ходимларга биринчи ва навбатдаги махсус унвонлар топширилди. Сўнгра жамоат тартибини сақлаш, юртимиз осойишталиги ва халқимиз фаровонлигини таъминлаш, қонунчилик ва ҳуқуқ-тартиботни мустаҳкамлаш ишига қўшган ҳиссаси учун бир гуруҳ ходимлар вилоят ички ишлар бошқармаси бошлиғининг фахрий ёрлиқлари ҳамда пул мукофотлари билан тақдирланди. Соҳа фахрийларига эса Янги йил совғалари берилди.\nТадбир доирасида ички ишлар вазирлиги ихтиёрига ўтказилган вилоят ички ишлар бошқармаси бошлиғининг ўринбосари, подполковник Камолиддин Акбаровни кузатиш маросими ўтказилиб, унга эсдалик ва қимматбаҳо совғалари топширилди. Тантанали йиғилиш якунида Ўзбекистон давлат филармониясининг вилоят бўлинмаси, “Афсона” рақс жамоаси, Ички ишлар вазирлиги Жиззах академик лицейи бадиий гуруҳларининг концертлари намойиш қилинди.


Олий Мажлис Сенатининг VII ялпи мажлиси 11 сентябрда бўлиб ўтади | NORMA.UZ\n2020 йил 4 сентябрь куни Ўзбекистон Республикаси Олий Мажлиси Сенати Кенгашининг мажлиси бўлиб ўтди.\nОлий Мажлис Сенатининг еттинчи ялпи мажлисини 2020 йил 11 сентябрь куни чақириш тўғрисида қарор қабул қилинди. Бир қатор масалалар кўриб чиқилиши режалаштирилган:\n“Ногиронлиги бўлган шахсларнинг ҳуқуқлари тўғрисида”ги;\n“Халқаро тижорат арбитражи тўғрисида”ги;\n“Наркологик касалликлар профилактикаси ва уларни даволаш тўғрисида”ги;\n“Халқ депутатлари Кенгашлари фаолияти такомиллаштирилиши муносабати билан Ўзбекистон Республикасининг айрим қонун ҳужжатларига ўзгартишлар киритиш тўғрисида”ги;\n“Қишлоқ хўжалиги учун мўлжалланган ерлардан ва ўрмон фонди ерларидан фойдаланиш самарадорлигини ошириш мақсадида Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги;\n“Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонунлар шулар жумласидандир.\nШунингдек, молия вазирининг Ўзбекистон Давлат бюджетининг 2020 йил биринчи ярим йиллигидаги ижроси тўғрисидаги ахбороти кўриб чиқилади.\nИлмий фаолиятни ривожлантириш учун кўрилаётган чоралар ҳолати ҳақида ҳамда Ўзбекистонда хотин-қизлар тадбиркорлигини ривожлантириш учун яратилган шарт-шароитлар тўғрисида Вазирлар Маҳкамасига парламент сўровлари юбориш масалалари муҳокама қилиниши режалаштирилган.


Санкт-петербургда ўзбек рассомлари кўргазмаси — Teletype\nСанкт-петербургда ўзбек рассомлари кўргазмаси\nСанкт-Петербург шаҳридаги “Дўстлик уйи” кўргазмалар залида ижод услуби бир-биридан кескин фарқланадиган икки ўзбек рассомининг асарлари намойишга қўйилди. Улар ёш жиҳатдан ҳам, ҳаётий тажриба жиҳатидан ҳам, дунёни англаш, воқеликка турлича ёндашиши билан ҳам фарқланади.\nНазокат Қосимова Камолиддин Беҳзод номидаги Миллий рассомлик ва дизайн институтини тугатгач, Санкт-Петербург давлат университетида санъат йўналиши бўйича магистратурада ўқиди. Уни битиргач, шу йили университет аспирантурасига қабул қилинди. Назокат магистрлик ишидаёқ дунёга машҳур Эрмитаж хазинасида сақланаётган Шарқий Туркистондан топилган буддавийлар ғор-ибодатхонаси деворларига ишланган суратларни ўрганиб, уларни тиклаш усулларини ишлаб чиқди. Минг йиллар давомида сақланиб бугунги авлодгача етиб келган ноёб чизгилар унинг мўйқалами ёрдамида қайта тикланади. Эрмитаж илмий жамоаси бу ноёб қобилиятни муносиб баҳолаб, ёш ўзбек қизини монументал тасвирларни реставрация қилиш илмий лабораториясига ишга таклиф этди. Бугун Назокат жаҳон санъати дурдоналари, бебаҳо тарихий обидалардаги чизмалар сақланадиган хазинада амалий фаолият билан бирга илмий тадқиқотини ҳам давом эттиряпти.\nН.Қосимова, аввало, иқтидорли рассом. Айниқса, портрет жанрида ишлашни ёқтиради. Инсон ички дунёсини беғубор рангларда, лекин турли руҳий ҳолатлар жараёнида очиб бера олади.\n— Мен қаҳрамонимдаги умидворликни ёқтираман, — дейди Назокат. — Умид — бахт ва доимий курашнинг калити. У юракка қувват беради, одамни интилишга, курашишга чорлайди.\nЁш рассомнинг ижодий ишлари бугунгача Ўзбекистон, Россия ва Германиядаги кўргазмаларда намойиш этилиб, муносиб тақдирланган. “Шу кунларда Германиядан бир неча китобларга сурат ишлаб бериш таклифини олдим, — дейди Назокат. — Олдинда Берлинда ўтадиган халқаро китоб кўргазмаси турибди”.\n— Назокат оламни тийрак нигоҳ билан кўради. Унинг асарларидаги оддийлик инсонни улуғлашга хизмат қилади, унга берилган умр барча неъматлардан юқори туришини фалсафий нуқтаи назардан ифодалайди, — дейди россиялик журналист ва санъатшунос Нина Новикова.\nЯна бир юртдошимиз Ўзбекистон Бадиий ижодкорлар уюшмаси аъзоси Муродилло Дониёровнинг намойишга қўйилган 40 та рангтасвир сурати кўргазманинг очилиш маросимида қатнашган рассом ва мутахассисларни ҳайратга солди. Табиат, еру осмон мутлақо янгича ёндашув, жозибали рангларда тасвирланган. Улардаги ҳар бир детал, у хоҳ қуёш нури бўлсин, хоҳ гул барглари ёки мовий осмондаги булут парчасими, рассомнинг ички кечинмалари, руҳияти ҳамда кайфияти инъикоси тарзида акс этган.\nАсли самарқандлик бўлган Муродилло Дониёров узоқ йиллардан буён Санкт-Петербургда яшайди. Аммо унинг ўй-хаёли Ватанида. Ижодининг салмоқли қисмида юрт соғинчи туйғуси устун туради.\n— Биз ҳаётни тасвирлашда кўпроқ тўқ ранглардан фойдаланамиз, — дейди россиялик машҳур рассом Валерий Илюшкин. — Қора бўёқни ҳар бир картинамиз лейтмотивида учратасиз. Лекин Муродилло ҳаётни ёрқин рангларда, қуёш нурлари ёруғлигида, қувноқ оҳангда, енгил композицияларда тасвирлашни маъқул кўради. Очиғи, мен бу кўргазмадан кейин ранг танлаш услубимни қайта кўриб чиқишга қарор қилдим, шу вақтгача мусаффо қуёш нурига бурканган осмон бунчалар оҳорли тасвирланган картинани учратмагандим.\n— Муродилло Дониёров асарларига бундай катта қизиқиш унинг кўргазмасини Россия Президентининг Санкт-Петербургдаги кутубхонасида ҳам намойиш этиш фикрига олиб келди, — дейди “Дўстлик уйи” раҳбари Виктор Михайленко. — Биз бу борада тайёргарликни бошлаб юбордик.\nҲар икки ўзбек рассоми ижодий кўргазмасининг очилиши Санкт-Петербург маданий ҳаётида воқеа бўлди. Таниқли рассомлар, санъатшунос мутахассислар муаллифлигида уларнинг ижоди юқори баҳоланган мақолалар оммавий ахборот воситаларида чоп этилмоқда.\nOctober 24, 2018, 12:19


Ўзбекистондаги АЭС қурилиши қанчага тушиши мумкин?\n14:55 / 25.06.2018\nЎзбекистон, Россия ва Халқаро атом энергияси агентлиги атом электр станцияси (АЭС)ни лойиҳалаштириш, қуриш ва эксплуатация қилиш масалаларини муҳокама қилишмоқда. Kun.uz мухбири шу ҳақида хабар берди.\nМаълумотларга кўра, АЭСнинг умумий қуввати 2400 МВт бўлади. Ҳозирда тегишли ташкилотлар томонидан электр станциясини қуриш жойи белгиланмоқда. Бундан аввал "Росатом"га Навоий вилояти таклиф қилингани ҳақида хабар берилган эди, бироқ бироз муддат ўтгач қурилиш географияси кенгайди.\nҲозирча лойиҳа баҳосига доир расмий маълумотлар йўқ. Шундай бўлса-да, "3+" авлодига мансуб икки блокли ҳамда сейсмологик барқарор атом электр станциялари ўртача 10 миллиард долларга тушади.\nМутахассисларнинг фикрича, АЭС қурилиш муддати 5 йилдан ортиқни ташкил қилиши мумкин.\nБундан аввал ўзбекистонлик экспертлар мамлакатда АЭС қурилиши муҳим аҳамиятга эга экани, бу саноати ривожланаётган давлат учун айни муддао бўлиши, ишбилармонлар бизнеси ривожланиши учун туртки бериши, шу билан бирга, уй хўжаликларида маиший техникалардан кенг фойдаланиш учун қулай имкониятлар яратиши ҳақида таъкидлагани ҳақида маълум қилинган эди.\nШунингдек, "Росатом" раҳбари Алексей Лихачёв Ўзбекистонда АЭС қурилиши энг аввало электр энергияси нархининг тушиши, мамлакат ривожига ижобий таъсир кўрсатиши ҳамда энг асосийси, аҳоли турмуш тарзини яхшилаши ҳақида айтган эди. Таъкидлаш жоизки, мазкур АЭС қурилиши Россия ҳамда Беларусдаги каби ҳамкорлик модели асосида, яъни барча босқичлар Ўзбекистон билан бирга амалга оширилиши кутилмоқда. Бошқа давлатларда АЭС қурилиши билан боғлиқ барча ишлар "Росатом" томонидан амалга оширилади. Ўзбекистон эса уранга бой мамлакат, шундай экан, АЭС қурилиши тенг ҳамкорлик асосида йўлга қўйилади.\nАЭС қурилиши борасида Ўзбекистон жамоатчилиги ва қўшниларимиз фикри ўрганилади – Абдулазиз Комилов


“Челси” криптовалюта компанияси билан шартнома имзолади | Qalampir.uz\n“Челси” криптовалюта компанияси билан шартнома имзолади\nСпорт\t12 Май 15:03 1281\nЛондоннинг “Челси” футбол клуби “WhaleFin” криптовалюта компанияси билан қиймати 20 миллион фунт стерлинг бўлган (24,4 миллион доллар) ҳомийлик шартномасини имзолади. Бу ҳақда “Financial Times” ўз манбасига таяниб хабар берди.\nМанбага кўра, ҳомийлик шартномаси Англия Премьер лигасининг кейинги мавсумидан бошлаб кучга киради. Клубнинг криптовалюта активлари платформаси билан тахминий келишуви шу йилнинг январь ойида тузилган эди. Бу келишув “Челси” хўжайини Роман Абрамовичнинг клубни сотувга қўйиш ва Буюк Британия ҳукуматининг тадбиркорга қарши санкциялар қўллаш тўғрисидаги қароридан олдин тузилган эди.\n“Челси” жамоаси матбуот хизмати хабар қилганидек, америкалик ишбилармонлар Тодд Боэли, Марк Валтер, швейцариялик миллиардер Хансёрг Бисс ва “Clearlake Capital” инвестиция компаниясидан иборат сармоядорлар “аристократ”ларни сотиб олиш шартларини келишиб олди.\nБоэли консорциуми "Челси"ни 4 миллиард фунт стерлинггача (тахминан 5 миллиард доллар) сотиб олиш бўйича шартнома имзолаган. Бу келишувни Буюк Британия ҳукумати ва Англия Премьер лигаси маъқуллаши керак. Санкциялар Абрамовичнинг клубни сотиш режаларини тўсиб қўйган. Бунинг учун махсус лицензия талаб қилинади ва уни бериш шартига кўра, россиялик тадбиркорнинг ўзи жамоани сотишдан ҳеч қандай маблағ ололмайди.\nТадбиркор Роман Абрамович “Челси”ни 2003 йилда сотиб олган. Клуб 2022 йилнинг март ойида 4 миллиард долларга сотувга қўйилди ва жамоа устидан назорат унинг хайрия жамғармаси васийларига топширилди.\nРоссиялик ишбилармон бошқаруви даврида клуб беш марта Англия чемпиони, беш марта Англия кубоги соҳиби, уч марта Англия лига кубоги ва икки марта мамлакат Суперкубоги соҳиби бўлган. Шунингдек, россиялик миллиардер қўли остида “аристократлар” Европа Чемпионлар лигаси (2012, 2021) ва Eвропа лигаси (2013, 2019) ғолиби ҳисобланади. Қолаверса, 2021 йилда жамоа UEFА Суперкубоги ва клублар ўртасидаги жаҳон чемпионатида ғолиб чиққан.\n19 Май 11:12 70863\n20 Май 16:22 25276\n19 Май 18:20 23660